L-ewwel rebħa ta' Sawl

Xi xahar wara, Naħas l-Għammoni tala' u waqqaf il-kamp f'Ġabes-gilgħad, u n-nies kollha ta' Ġabes qalu lil Naħas: "Agħmel patt magħna u naqduk."

U Naħas l-Għammoni weġibhom: "B'din il-kondizzjoni nagħmel patt magħkom.

Naqlgħalkom ilkoll għajnkom il-leminija, u dan nagħmlu biex inġib l-għajb fuq Iżrael kollu."

U x-xjuħ ta' Ġabes weġbuh: "Agħtina sebat ijiem żmien biex nibagħtu messaġġiera fl-inħawi kollha ta' Iżrael, u jekk ma jkun hemm ħadd li jsalvana, aħna nċedulek."

U l-messaġġiera ġew f'Gibgħa ta' Sawl, u tennew dan il-kliem li jismagħhom il-poplu, u l-poplu kollu għollew leħinhom u bdew jibku.

U ara, Sawl kien ġej lura bil-baqar mill-għalqa u staqsiehom: "X'għandu l-poplu biex qiegħed jibki?"

U qalulu x'bagħtu jgħidulhom in-nies ta' Ġabes.

U malli sama' dan il-kliem l-ispirtu ta' Alla ħataf lil Sawl, u dan saħan u inkorla bis-sħiħ.

Qabad żewġ gniedes, qattagħhom bċejjeċ, u bagħathom fl-inħawi kollha ta' art Iżrael ma' messaġġiera u qal: "Min ma joħroġx wara Sawl u Samwel, hekk jiġrilu mill-gniedes tiegħu."

U waqa' l-biża' tal-Mulej fuq il-poplu kollu u nġabru bħal bniedem wieħed.

Imbagħad għaddhom f'Beżek u kienu wlied Iżrael ilaħħqu tliet mitt elf ruħ u n-nies ta' Ġuda tletin elf.

U qal lill-messaġġiera li kienu ġew: "Dan għidu lin-nies ta' Ġabes-gilgħad: 'Għada malli tisħon ix-xemx, ikollkom is-salvazzjoni.'

" U l-messaġġiera marru, u għarrfu b'dan lin-nies ta' Ġabes-gilgħad u dawn ferħu.

U n-nies ta' Ġabes-gilgħad imbagħad qalu lil Naħas: "Għada niġu għandkom, u għamlulna kulma jogħġobkom."

L-għada Sawl qassam il-poplu fi tliet qtajja', u daħlu f'nofs il-kamp fis-sahra ta' filgħodu, u ħabtu għall-Għammonin sa ma saħnet ix-xemx.

U dawk li ħelsu xterdu b'mod li ma baqax tnejn minnhom flimkien.

Imbagħad il-poplu qal lil Samwel: "Min qal: 'Huwa Sawl sa jsaltan fuqna?'

Agħtina 'l dawn in-nies, ħa noqtluhom."

U Sawl qalilhom: "Ma jmut ebda bniedem illum, għax illum il-Mulej salva lil Iżrael."

U Samwel qal lill-poplu: "Qumu, ħa mmorru f'Gilgal u hemm inwettqu s-saltna ."

U marru l-poplu kollu f'Gilgal, u pproklamaw hemm lil Sawl sultan quddiem il-Mulej f'Gilgal; u offrew sagrifiċċji tas-sliem; u Sawl u l-poplu kollu ta' Iżrael ferħu u għamlu festa kbira.


Samwel jirtira

U Samwel kellem lill-poplu ta' Iżrael kollu: "Araw, jien smajt minn kliemkom f'kulma għedtuli, u għamiltilkom sultan fuqkom.

U issa, araw, għandkom sultan li jimxi quddiemkom; u jien xjaħt u xagħri bjad, u wliedi hawn fostkom.

Jien għext taħt għajnejkom sa minn żgħoriti sal-lum.

Hawn jien: ixhdu għalija quddiem il-Mulej u s-sultan il-midluk tiegħu.

Lil min jien qatt ħadt xi gendus, u l-ħmar ta' minn qatt ħadt?

Lil min qatt sraqt?

Lil min qatt ħraqt?

Mingħand minn qatt ħadt jien xi rigal biex għamieli għajnejja?

Ixhdu għalija, u jien irroddhulkom."

U huma wieġbu: "Int qatt ma sraqtna, u qatt ma ħqartna, u qatt ma ħadt xejn minn għandna."

U hu qalilhom: "Jixhed il-Mulej għalikom, u jixhed is-sultan il-midluk tiegħu li ma sibtu xejn f'idejja minn ħwejjiġkom."

U wieġbu: "Huwa xhud!"

U Samwel qal lill-poplu: "Iva, il-Mulej kien li qajjem lil Mosè u lil Aron, u li talla' 'l missirijietkom mill-art tal-Eġittu.

Mela issa, ersqu 'l hawn ħalli nagħmel ġudizzju minnkom quddiem il-Mulej, u ngħidilkom il-ġid kollu li l-Mulej għamel magħkom, u ma' missirijietkom.

Meta niżel Ġakobb l-Eġittu, u hemm ħaqruhom l-Eġizzjani, missirijietkom għajtu lill-Mulej, u l-Mulej bagħat lil Mosè u lil Aron, u ħarġu lil missirijietkom mill-Eġittu u qegħduhom f'dan il-post.

Imma huma nsew lill-Mulej, Alla tagħhom, u biegħhom f'idejn Sisera, il-kmandant tal-eżerċtu ta' Ħasor, u f'idejn il-Filistin, u f'idejn is-sultan ta' Mowab, u għamlulhom gwerra.

U huma għajtu lill-Mulej u qalu: 'Dnibna, għax tlaqna lill-Mulej u qdejna lill-Bagħlim u Għastarot.

Issa eħlisna minn idejn l-għedewwa tagħna, u naqduk.'

"U l-Mulej bagħat lil Ġerub-bagħal, u lil Barak, u 'l Ġeftaħ, u 'l Samwel.

U ħeliskom minn idejn l-għedewwa ta' madwarkom, u għextu fis-sliem u fiż-żgur.

Meta rajtu li Naħas, is-sultan ta' wlied Għammon, ġej għalikom, għedtuli: 'Le!

Sultan għandu jsaltan fuqna,' filwaqt li l-Mulej, Alla tagħkom, hu s-sultan tagħkom.

Araw issa s-sultan li intom ħtartu, li intom tlabtu.

Araw, il-Mulej għamlilkom sultan fuqkom.

Jekk intom tibżgħu mill-Mulej, u taqduh, u tisimgħu minn kliemu, u ma tmerux li jgħidilkom il-Mulej, jekk intom u s-sultan tagħkom, li jsaltan fuqkom, timxu wara l-Mulej, Alla tagħkom, intom tgħixu.

Imma jekk ma tisimgħux minn kliem il-Mulej, u tmieru dak li jgħidilkom il-Mulej, id il-Mulej tkun fuqkom, u fuq is-sultan tagħkom.

"U issa oqogħdu, u araw dan l-għaġeb kbir, li se jagħmel il-Mulej quddiem għajnejkom.

Mhuwiex żmien il-ħsad illum?

Jien insejjaħ il-Mulej u jibgħat ragħad u xita, u tkunu tafu u taraw x'ħażen kbir għamiltu f'għajnejn il-Mulej meta tlabtu sultan għalikom."

U Samwel sejjaħ il-Mulej, u l-Mulej bagħat ragħad u xita dakinhar, u l-poplu baża' ħafna mill-Mulej u minn Samwel.

U l-poplu kollu qal lil Samwel: "Itlob għall-qaddejja tiegħek lill-Mulej, Alla tiegħek, li ma mmutux għax issuktajna nżidu ma' ħtijietna kollha billi tlabna sultan fuqna."

U Samwel wieġeb lill-poplu: "La tibżgħux!

Intom għamiltu dan il-ħażen kollu; madankollu twarrbux mill-Mulej, imma aqdu lill-Mulej b'qalbkom kollha.

La ddurux għal wara l-allat fiergħa, li ma jistgħux u la jgħinukom u lanqas isalvawkom, għax huma allat foloz.

Żgur li l-Mulej ma jarmix il-poplu tiegħu minħabba l-kobor ta' ismu; għax il-Mulej għoġbu jagħmel minnkom il-poplu tiegħu.

Min-naħa tiegħi, imbagħad ma jkun qatt li nidneb u ma nitlobx għalikom quddiem il-Mulej, u ma nurikomx it-triq it-tajba u s-sewwa.

Biss ibżgħu mill-Mulej u aqduh minn qalbkom bis-sinċerità kollha.

Qisu dejjem il-ħwejjeġ kbar li għamel magħkom.

Imma jekk tagħmlu l-ħażin tinqerdu, intom u s-sultan tagħkom."


L-ewwel dnub ta' Sawl

U Sawl għażel tlitt elef raġel minn Iżrael, elfejn minnhom kienu ma' Sawl f'Mikmas fuq l-għolja ta' Betel, u elf kienu ma' Ġonatan fuq Gibgħa ta' Benjamin, u l-bqija tan-nies bagħathom ilkoll, kulħadd fl-għarix tiegħu.

Ġonatan ħabat għall-għassa tal-Filistin li kien hemm f'Geba; il-Filistin semgħu u Sawl daqq it-tromba fl-art kollha, u ħabbar: "Ħa jisimgħu l-Għebrej."

U Iżrael kollu semgħu u qalu: "Sawl ħabat għall-għassa tal-Filistin, u issa Iżrael mistmell fost il-Filistin."

U l-poplu nġama' wara Sawl f'Gilgal.

Il-Filistin inġabru biex jitqabdu kontra Iżrael bi tletin elf karru, u sitt elef ruħ fuq iż-żiemel, u poplu daqs ir-ramel ta' xatt il-baħar; u telgħu u waqqfu l-kamp f'Mikmas fuq il-Lvant ta' Bet-awen.

Malli n-nies ta' Iżrael raw li kienu marsusa u l-poplu megħlub, il-poplu staħba fl-għerien u l-ħofor, fil-blat, taħt l-art u fil-ġwiebi.

U ħafna mill-poplu qasmu l-Ġordan lejn l-art ta' Gad u Gilgħad; imma Sawl baqa' f'Gilgal, u l-poplu kollu mriegħed warajh.

U stenna sebat ijiem daqs kemm kien ftiehem miegħu Samwel; imma Samwel ma ġiex f'Gilgal u l-poplu beda jitilqu.

U Sawl qal: "Ġibuli l-vittma għas-sagrifiċċju tal-ħruq u għas-sagrifiċċju tas-sliem."

U offra s-sagrifiċċju tal-ħruq.

U ġara li kif temm joffri s-sagrifiċċju, wasal Samwel, u Sawl ħareġ jilqgħu u jagħtih il-merħba.

U Samwel qallu: "X'għamilt?"

U Sawl wieġeb: "Rajt li l-poplu beda tielaq minn miegħi u int ma ġejtx fil-jum li ftehemna, u l-Filistin inġabru f'Mikmas u għedt: 'Issa l-Filistin jinżlu għalija f'Gilgal u jien ma nkunx tlabt lill-Mulej!'

Għalhekk għamilt il-qalb u offrejt is-sagrifiċċju."

U Samwel wieġeb lil Sawl: "Tbellaht li ma smajtx mill-ordni li tak il-Mulej, Alla tiegħek; kieku l-Mulej ġa wettaq is-saltna tiegħek fuq Iżrael għal dejjem.

Issa s-saltna tiegħek ma żżommx.

Il-Mulej ifittex bniedem ieħor għal qalbu, u l-Mulej iqiegħdu prinċep fuq il-poplu tiegħu, għax int ma smajtx dak li ordnalek il-Mulej."

U Samwel qam u tala' minn Gilgal għal Gibgħa ta' Benjamin; Sawl imbagħad għadd in-nies li kienu miegħu, li kienu jlaħħqu sitt mitt raġel.

U Sawl u ibnu Ġonatan, u l-poplu li kien magħhom, kienu qegħdin f'Gibgħa ta' Benjamin u l-Filistin fil-kamp f'Mikmas.

Mill-kamp tal-Filistin ħarġu tliet qatet ta' nies għat-tħarbit, u tqassmu fi tliet toroq; waħda qabdet it-triq ta' Għofra lejn il-pajjiż ta' Sugħal; l-oħra, it-triq li tieħu għal Betħoron; u t-tielet waħda t-triq ta' Geba, li tħares fuq il-wied ta' Sebogħim, in-naħa tad-deżert.

F'art Iżrael kollha ma kienx hemm ħaddied, għax il-Filistin kienu qalu: "Li ma jmorrux jagħmlu l-Għebrej xwabel u lanez!"

U l-Iżraelin ilkoll kienu jinżlu għand il-Filistin isinnu kull wieħed is-sikka tiegħu u l-għatla tiegħu, u l-fies u l-minġel tiegħu.

U t-tisnin tax-xifer tas-sikka u tal-għatla kien jitħallas bit-tielet waħda ta' xekel, u hekk ukoll il-fies u t-traqqiq ta' niggieża.

U ġara li f'jum it-taqbida ma kinitx tinsab xabla jew lanza f'idejn il-poplu li kien ma' Sawl u ma' Ġonatan ibnu; kien hemm waħda biss għal Sawl, u oħra għal Ġonatan.

Ġonatan jaħbat għall-Filistin

L-għassa tal-Filistin ħarġet u ħadu f'idejhom il-mogħdija ta' Mikmas.


Jum minnhom Ġonatan bin Sawl qal lill-iskudier żagħżugħ tiegħu: "Ejja naqsmu għal kontra l-għassa tal-Filistin li qegħdin in-naħa l-oħra"; u 'l missieru ma qallux.

Sawl kien taħt ir-rummiena ta' Migron fit-trufijiet ta' Gibgħa, u n-nies li kienu miegħu kienu jlaħħqu mas-sitt mitt ruħ.

U Aħija bin Aħitub, ħu Ikabod, bin Fineħas, bin Għeli, il-qassis tal-Mulej f'Silo, kellu fuqu l-efod, u l-poplu ma kienx jaf li Ġonatan kien telaq.

U bejn il-mogħdijiet, li kien qiegħed ifittex Ġonatan li jgħaddi minnhom lejn l-għassa tal-Filistin, kien hemm blata wieqfa fuq naħa, u blata oħra wieqfa fuq in-naħa l-oħra; u blata minnhom kien jisimha Buses, u isem l-oħra kien Seni.

Il-blata l-waħda kienet in-naħa tat-Tramuntana biswit Mikmas, u l-blata l-oħra n-naħa tan-Nofsinhar biswit Gibgħa.

Ġonatan qal lill-iskudier żagħżugħ tiegħu: "Ejja naqsmu għal ħdejn l-għassa ta' dawn in-nies bla ħtin.

Għandu mnejn il-Mulej jagħmel xi ħaġa għalina, għax m'hemmx xi jżomm il-Mulej, jekk irid, li jsalvana b'ħafna jew bi ftit nies."

U l-iskudier wieġbu: "Agħmel kulma tixtieq qalbek.

Hawn jien miegħek; qalbek qalbi."

U Ġonatan wieġeb: "Arana, aħna sejrin lejn dawn in-nies, u nuru ruħna lilhom.

Issa jekk jgħidulna: 'Ieqfu hemm sakemm niġu ħdejkom,' nieqfu fejn inkunu, u ma nitilgħux għalihom.

Imma jekk jgħidulna: 'Itilgħu ħdejna,' nitilgħu, għax il-Mulej ikun erħihomlna f'idejna.

Dan hu s-sinjal għalina."

It-tnejn dehru quddiem l-għases tal-Filistin, u l-Filistin qalu: "Araw l-Għebrej ħerġin mill-ħofor li nħbew fihom."

Imbagħad in-nies tal-għassa kellmu lil Ġonatan u 'l-iskudier tiegħu u qalulhom: "Itilgħu ħdejna, għax għandna ħaġa x'ngħidulkom."

U Ġonatan qal lill-iskudier tiegħu: "Itla' warajja, għax il-Mulej tahom f'idejn Iżrael."

U Ġonatan tala' fuq idejh u fuq riġlejh, u l-iskudier tiegħu warajh.

U l-Filistin bdew jaqgħu fl-art quddiem Ġonatan, u l-iskudier joqtolhom warajh.

Din l-ewwel qerda minn Ġonatan u l-iskudier tiegħu kienet ta' xi għoxrin raġel minnhom, f'tul ta' nofs radda ħrit f'nofs tomna raba'.

U l-biża' xtered mal-kamp, fir-raba' u fil-poplu kollu.

In-nies tal-għassa u l-qtajja' li ħarġu jħarbtu l-art, tkexkxu huma wkoll, u triegħdet l-art, u ntilfu f'biża' kbir.

It-tħarbit tal-Filistin

U l-għassiesa ta' Sawl li kienu f'Gibgħa ta' Benjamin raw dik il-kotra mxerrda sejra 'l hemm u 'l hawn.

U Sawl qal lin-nies li kellu miegħu: "Għoddu n-nies u araw min naqas minn magħna."

U raw li kienu nieqsa Ġonatan u l-iskudier tiegħu.

U Sawl qal lil Aħija: "Ġib l-efod " (għax dakinhar l-efod kien f'nofs ulied Iżrael).

Waqt li Sawl kien qiegħed ikellem lill-qassis, l-għagħa fil-kamp tal-Filistin baqgħet sejra titqawwa, u Sawl qal lill-qassis: "Niżżel idek."

U Sawl u n-nies li kellu miegħu b'għajta kbira rħewlha għat-taqbida, u sabu taħwida kbira, kulħadd bix-xwabel wieħed kontra l-ieħor.

U l-Għebrej, li qabel kienu mal-Filistin u li kienu magħhom fil-kamp, daru kontrihom u mal-Iżraelin li kienu ma' Sawl u Ġonatan.

U dawk l-Iżraelin li kienu moħbija fil-muntanji ta' Efrajm, malli semgħu li l-Filistin kienu ħarbu, għamlu għal warajhom u rassew fuqhom huma wkoll.

Hekk il-Mulej dakinhar ħeles lil Iżrael.

Ġonatan jikser il-wegħda ta' Sawl

It-taqbida laħqet sa Bet-awen ; u dakinhar l-Iżraelin infnew u Sawl ġagħal lill-poplu jaħlef u qallu: "Misħut il-bniedem li jiekol xi ikel qabel ma jidlam u nitħallas mill-għedewwa tiegħi."

U ħadd ma kiel xejn.

U kien hemm ħafna għasel fir-raba'.

Meta l-poplu wasal fil-foresta ra l-għasel iqattar, imma ħadd minnhom ma ressaq idu lejn ħalqu, għax il-poplu baża' mill-ħalfa.

Ġonatan ma kienx sama' bil-ħalfa li missieru ġagħal lill-poplu jagħmel, u medd it-tarf tal-ħatar li kellu f'idu, u deffsu f'xehda għasel, u ressaq idu lejn ħalqu, u għajnejh ħadu d-dawl.

U wieħed mill-poplu kellmu u qallu: "Missierek ġagħal lill-poplu jaħlef u qallu: 'Misħut il-bniedem li jiekol xi ħaġa llum.'

" Issa l-poplu kien mifni.

U Ġonatan qal: "Missieri għamel il-ħsara lill-pajjiż.

Araw kif ħadu d-dawl għajnejja, għax doqt dan id-daqsxejn għasel.

Kemm aktar kieku l-poplu kiel mill-priża li sab tal-għedewwa llum!

Kemm kienet tkun akbar il-qerda tal-Filistin!"

Dakinhar huma kissru l-Filistin minn Mikmas sa Ajjalon, imma l-poplu għeja għall-aħħar.

U nxteħtu fuq il-priża, u ħadu nagħaġ, u baqar, u għoġiela, u qatluhom fl-art, u l-poplu kiel il-laħam bid-demm."

U lil Sawl qalulu: "Ara, il-poplu dineb kontra l-Mulej għax kiel il-laħam bid-demm."

U Sawl wieġeb: "Għamiltu ħażin.

Ġibuli ġebla kbira llum."

U raġa' qal Sawl: "Morru fost il-poplu u għidulhom: 'Ġibu lejja kull wieħed il-gendus u kull wieħed in-nagħġa tiegħu, u oqtluhom hawn, u tiklux bid-demm biex ma tidinbux kontra l-Mulej.'

" U l-poplu ressaqlu kull wieħed kulma ġie f'idejh dak il-lejl, u qatluhom hemm.

U Sawl bena artal lill-Mulej; l-ewwel artal li bena lill-Mulej.

U Sawl qal: "Ħalli ninżlu għal wara l-Filistin mal-lejl, u naħtfu priża kemm nifilħu sa ma jisbaħ għada, u ma nħallux bniedem wieħed ħaj minnhom."

U weġbuh: "Kulma jogħġbok nagħmluh!"

Imma l-qassis qallu: "Ħa nersqu quddiem Alla."

U Sawl staqsa lil Alla: "Ninżel jien għal wara l-Filistin?

Titlaqhom int f'idejn l-Iżraelin?"

U dakinhar Alla ma weġbux.

U Sawl qal: "Ersqu 'l hawn intom ilkoll, il-kapijiet tal-poplu; u tkixxfu, u araw b'min saret din il-ħtija llum.

Għax daqs kemm hu ħaj il-Mulej, is-salvatur ta' Iżrael, imqar jekk il-ħtija tkun f'ibni Ġonatan, żgur li noqtlu."

U ħadd mill-poplu ma wieġeb xejn.

Imbagħad qal lil Iżrael kollu: "Intom oqogħdu f'naħa, u jien u ibni Ġonatan noqogħdu f'oħra."

U l-poplu wieġeb lil Sawl: "Agħmel li jogħġbok."

U Sawl qal lill-Mulej Alla ta' Iżrael: "Għaliex ma weġibtx lill-qaddej tiegħek illum, u ma għedtlix jekk din il-ħtija hijiex fija jew f'ibni Ġonatan?

O Mulej, Alla ta' Iżrael, jekk inhi fija jew f'Ġonatan agħti t-Tummim ."

U ntgħażlu Ġonatan u Sawl; u l-poplu ħareġ ħieles.

Imbagħad Sawl qal "Itfgħu x-xorti bejni u bejn Ġonatan."

U ntgħażel Ġonatan.

U Sawl qal lil Ġonatan: "Għidli x'għamilt."

U Ġonatan għarrfu u qallu: "Doqt b'tarf il-ħatar li kelli f'idi daqsxejn għasel.

Hawn jien lest għall-mewt."

U Sawl qal: "Dan jagħmilli u aktar il-Mulej; Ġonatan, tmut żgur."

U l-poplu wieġeb lil Sawl: "Sa jmut Ġonatan li ġieb din ir-rebħa kbira għal Iżrael?

Ma jkun qatt.

Daqs kemm hu ħaj il-Mulej, ma taqax xagħra waħda minn rasu fl-art; għax il-Mulej kien miegħu biex għamel dan illum."

U l-poplu salva lil Ġonatan, u dan ma mietx.

U Sawl ma baqax jiġri wara l-Filistin, għax dawn laħqu reġgħu lura lejn darhom.

Ir-rebħ ta' Sawl u daru

Sawl ħa s-saltna ta' Iżrael f'idejh u għamel gwerra lill-għedewwa tiegħu kollha ta' madwaru: lil Mowab, lil ulied Għammon, lil Edom, lis-slaten ta' Soba, lill-Filistin, u għal kull fejn kien idur kien jirbaħ.

Wera ħila billi kisser lil Għamalek u ħeles lil Iżrael minn id dawk li kienu jisirquhom.

Ulied Sawl kienu: Ġonatan, Ġiswi, u Malkisugħa u żewġt ibniet li kien jisimhom: il-kbira, Merab, u ż-żgħira, Mikal.

Mart Sawl kien jisimha Aħinogħam bint Aħimagħas; u l-kmandant tal-eżerċitu tiegħu kien jismu Abner bin Ner, iz-ziju ta' Sawl.

Kis, missier Sawl, u Ner, missier Abner, kienu wlied Abijel.

Qalila kienet il-gwerra kontra l-Filistin iż-żmien kollu tas-saltna ta' Sawl; kull raġel qalbieni u kull raġel b'saħħtu li kien jara, Sawl kien iqabbdu miegħu.


Sawl ikisser lill-Għamalekin

Samwel qal lil Sawl: "Il-Mulej bagħatni nikkonsagrak sultan fuq il-poplu tiegħu Iżrael u issa isma' l-kelma tal-Mulej.

Dan jgħid il-Mulej tal-eżerċti: 'Qtajtha li nħallas lil Għamalek ta' kulma għamel Għamalek lil Iżrael, meta għalaqlu t-triq hu u tiela' mill-Eġittu.

Issa qum u aħbat għal Għamalek, u eqred lilu u kulma għandu; la tħennx għalih, eqridlu rġiel u nisa, tfal u trabi, baqar u nagħaġ, iġmla u ħmir.' "

Imbagħad Sawl sejjaħ lill-poplu u għaddu f'Telam, u sab mitejn elf fanterija, u għaxart elef raġel minn Ġuda.

Sawl wasal f'belt ta' Għamalek, u waqaf jissajja fil-wied.

Sawl qal lill-Kenin: "Itilqu, warrbu, u oħorġu minn nofs Għamalek, li ma neqridkomx magħhom.

Intom urejtu ħniena ma' wlied Iżrael kollha, huma u telgħin mill-Eġittu."

U l-Kenin warrbu minn nofs Għamalek.

Sawl kisser lil Għamalek minn Ħawila sa Sur, fil-Lvant tal-Eġittu.

U qabad ħaj lil Agag, sultan ta' Għamalek, u qered il-poplu kollu b'xifer ix-xabla.

U Sawl u l-poplu ħafruha lil Agag, u lill-aħjar tal-imrieħel u l-baqar, l-ismen fosthom u l-ħrief, u kulma kien tajjeb, u ma ridux jeqirduhom: imma qerdu kulma kien ħażin u ma jiswiex.

Samwel iċanfar lil Sawl

U l-Mulej kellem lil Samwel u qallu: "Jisgħob bija li għamilt lil Sawl sultan , għaliex raġa' lura minn warajja, u ma żammx kliemi."

Samwel inkorla, u beda jgħajjat quddiem il-Mulej il-lejl kollu.

Filgħodu qam kmieni u mar jiltaqa' ma' Sawl, u għarrfuh u qalulu: "Sawl mar lejn il-muntanja tal-Karmel, u hemm waqqaf plier b'tifkira għalih innifsu, u għadda u niżel Gilgal."

Samwel resaq lejn Sawl, u Sawl qallu: "Imbierek int mill-Mulej!

Jien żammejt kelmet il-Mulej."

U Samwel wieġeb: "U x'inhu dan il-ħoss tal-imrieħel li wasal f'widnejja, u l-gargir tal-baqar li qiegħed nisma'?"

U Sawl wieġeb: "Ġabuhom mingħand l-Għamalekin, għax il-poplu għoġbuh l-aħjar tal-imrieħel u l-baqar biex joffruhom b'sagrifiċċju lill-Mulej, Alla tiegħek, u l-bqija qridnieh."

Samwel qal lil Sawl: "Biżżejjed!

Ħalli nuri x'qalli l-Mulej dal-lejl."

"Tkellem!" qallu dak.

U Samwel qal: "Jaqaw mhux veru li, għalkemm int kont ċkejken f'għajnejk stess, int sirt prinċep fuq it-tribujiet ta' Iżrael, u l-Mulej dilkek sultan ta' Iżrael?

U l-Mulej bagħtek fi triqtek u qallek: 'Mur u eqred dawk il-midinbin, l-Għamalekin; aħbat għalihom sakemm teqridhom għalkollox.'

L-għala, mela, ma smajtx mill-kelma tal-Mulej, u nxtħett fuq il-priża u għamilt il-ħażin f'għajnejn il-Mulej?"

U Sawl wieġeb lil Samwel: "Jien smajt mill-kelma tal-Mulej!

U qbadt it-triq li fiha bagħatni l-Mulej, ġibt miegħi lil Agag, sultan ta' Għamalek, u qridt l-Għamalekin.

Il-poplu ħa mill-priża nagħaġ u baqar, l-aħjar minn dawk li kienu mitluqa għall-qerda, biex joffrihom lill-Mulej, Alla tiegħek, f'Gilgal."

U Samwel wieġeb: "Jaqaw il-Mulej jogħġbuh il-vittmi tal-ħruq u s-sagrifiċċji aktar mis-smigħ tal-kelma tal-Mulej?

Ara, l-ubbidjenza hi aqwa

mis-sagrifiċċji;

is-smigħ, aħjar mix-xaħam tal-muntun.

Ir-ribelljoni daqs id-dnub tas-seħer,

u li twebbes rasek daqs il-ħażen tal-qima

tax-xbihat.

Għax int warrabt il-kelma tal-Mulej,

hu se jwarrab lilek minn sultan!"

U Sawl qal lil Samwel: "Dnibt għax ksirt il-kelma tal-Mulej u kelmtek, għax bżajt mill-poplu u smajt minn kliemhom.

Issa aħfirli ħtijieti, u erġa' ejja miegħi biex nagħti qima lill-Mulej."

U Samwel qal lil Sawl: "Ma nerġax niġi miegħek għax int warrabt il-kelma tal-Mulej, u l-Mulej warrab lilek, u ma tibqax iżjed sultan fuq Iżrael."

Samwel dar biex jitlaq u Sawl qabadlu djul il-mantar u dan iċċarrat.

U Samwel qallu: "Il-Mulej illum ċarrat is-saltna ta' Iżrael minn fuqek, u taha lil wieħed aħjar minnek.

Il-Mulej, il-glorja ta' Iżrael, ma jigdibx u ma jbiddilx fehmtu, għax mhux bniedem biex jindem."

U Sawl wieġeb: "Dnibt!

Imma issa agħtini l-ġieħ quddiem ix-xjuħ tal-poplu tiegħi u quddiem Iżrael.

Erġa' ejja miegħi, ħa nagħti l-qima lill-Mulej, Alla tiegħek!"

U Samwel raġa' mar ma' Sawl, u Sawl ta qima lill-Mulej.

U Samwel qal lil Sawl: "Ressaqli quddiemi lil Agag, is-sultan ta' Għamalek."

U ġieblu quddiemu lil Agag is-sultan jitriegħed, u Agag qallu: "Tabilħaqq għadda l-imrar tal-mewt!"

Imma Samwel wieġeb: "Bħalma int ċaħħadt b'idejk lil ħafna nisa minn uliedhom, hekk ommok tibqa' bla wlied."

U lil Agag għamlu bċejjeċ quddiem il-Mulej f'Gilgal.

Imbagħad Samwel mar Rama, u Sawl raġa' tala' d-dar tiegħu f'Gibgħa ta' Sawl.

Qatt iżjed, sa ma miet, ma ra Samwel lil Sawl.

Samwel beka lil Sawl; imma Alla nidem li kien għamel lil Sawl sultan ta' Iżrael.


Il-konsagrazzjoni ta' David

Il-Mulej kellem lil Samwel: "Kemm se ddum qalbek sewda għal Sawl, meta jien neħħejtu minn sultan fuq Iżrael?

Imla l-qarn biż-żejt u itlaq.

Jien se nibagħtek għand Ġesse l-Betlemita, għaliex minn fost uliedu jien għażilt għalija sultan."

Samwel wieġeb: "Kif nista' mmur?

Jekk ikun jaf Sawl, joqtolni!"

Il-Mulej wieġbu: "Ħu għoġla miegħek; għid li mort biex tagħmel sagrifiċċju lill-Mulej.

Sejjaħ lil Ġesse għas-sagrifiċċju; jien imbagħad nurik x'tagħmel; u lil min ngħidlek, tidlikhuli sultan."

U Samwel għamel kulma qallu l-Mulej u mar Betlehem.

Ix-xjuħ tal-belt marru jilqgħuh imriegħda, u staqsewh: "Ġejt hawn bis-sliem?"

U hu wieġeb: "Bis-sliem.

Ġejt biex noffri sagrifiċċju lill-Mulej.

Tqaddsu u ejjew miegħi għas-sagrifiċċju."

U hu qaddes lil Ġesse u 'l uliedu u sejħilhom għas-sagrifiċċju.

Ġara li, malli waslu, Samwel ra lil Elijab u qal: "Hawn quddiem il-Mulej il-midluk tiegħu?"

U l-Mulej qal lil Samwel: "Tħarisx lejn is-sura tiegħu, jew it-tul ta' persuntu, għax jien diġà warrabtu.

Għax il-Mulej ma jarax bħalma jara l-bniedem, dak biss li jidher fl-għajn, imma l-qalb."

Ġesse sejjaħ lil Abinadab u ressqu quddiem Samwel, u dan qal: "Anqas lil dan ma ħatar il-Mulej."

U Ġesse ressaq lil Samma.

Samwel qal: "Anqas lil dan ma ħatar il-Mulej."

Ġesse ressaq quddiem Sanwel sebgħa minn uliedu; imma Samwel qallu: "Il-Mulej ma ħatar lil ħadd minn dawn."

U ssokta jgħidlu: "Dawn huma t-tfal kollha?"

"Għad fadal iż-żgħir," wieġbu Ġesse, "qiegħed jirgħa n-nagħaġ."

U Samwel qal lil Ġesse: "Ibgħat għalih u ġibu, għax ma noqogħdux fuq il-mejda qabel ma jiġi hawn."

U bagħat għalih u ġiebu: kien żagħżugħ ruxxan, għajnejh ħelwin, u sabiħ fis-sura tiegħu.

U l-Mulej qal lil Samwel: "Qum u idilku, għax dan hu."

U Samwel ħa f'idejh il-qarn biż-żejt, u dilku quddiem ħutu .

Minn dakinhar 'il quddiem niżel fuq David u ħakmu l-ispirtu tal-Mulej.

U Samwel qam u mar Rama.

David fil-palazz ta' Sawl

L-ispirtu tal-Mulej warrab minn Sawl; u l-Mulej bagħat fuqu spirtu ħażin biex iħabbtu .

U l-qaddejja ta' Sawl qalulu: "ara, spirtu ħażin mingħand Alla qiegħed fuqek.

Ħa jgħid kelma Sidna, u aħna l-qaddejja tiegħek hawn quddiemek, lesti biex infittxu raġel li jaf idoqq l-arpa, u kull meta jaħtfek l-ispirtu ħażin ta' Alla jdoqqlok b'idejh, u int tħossok aħjar."

U Sawl wieġeb lill-qaddejja tiegħu: "Sibuli raġel li jaf idoqq tajjeb, u ġibuhuli."

U wieħed miż-żgħażagħ wieġeb: "Araw!

Jien rajt wieħed bin Ġesse, il-Betlemita, li jaf idoqq, bniedem qalbieni, jinqala' għall-gwerra, għaqli fi kliemu, u raġel sabiħ, u l-Mulej miegħu."

U Sawl bagħat messaġġiera għand Ġesse jgħidulu: "Ibgħatli lil David , ibnek, li qiegħed mal-merħla."

U Ġesse ħa ħmar, għabbieh bil-ħobż, u żaqq inbid, u gidi u bagħathom ma' David, ibnu, lil Sawl.

U David mar għand Sawl, u baqa' miegħu; u dan ħabbu ħafna, u għamlu l-iskudier tiegħu.

U Sawl bagħat jgħid lil Ġesse: "Ħa jibqa' miegħi għax ħadt grazzja miegħu."

U kull meta l-ispirtu ta' Alla kien ikun fuq Sawl, David kien jaqbad l-arpa, u jdoqqha b'idu, u Sawl kien jieħu r-ruħ u jħossu tajjeb, u l-ispirtu ħażin kien iwarrab minnu.


David u Gulija

Il-Filistin inġemgħu bl-eżerċtu tagħhom għall-gwerra u ltaqgħu f'Xoku ta' Ġuda, u waqqfu l-kamp bejn Xoku u Għażeka, f'Efes-dammim.

Sawl u n-nies ta' Iżrael inġabru u waqqfu l-kamp fil-wied ta' Ela, u tqassmu għall-ġlied kontra l-Filistin.

U l-Filistin kienu fuq l-għolja minn naħa u l-Iżraelin fuq l-għolja min-naħa l-oħra, u l-wied bejniethom.

U ħareġ jisfidahom raġel kampjun mill-kamp tal-Filistin, jismu Gulija, minn Gatt, twil sitt idriegħ u xiber.

Kellu f'rasu elmu tal-bronż u kurazza maħduma qxur qxur, tiżen ħamest elef xekel bronż.

F'riġlejh kellu xedd tal-bronż u alabarda tal-bronż fuq spallejh.

L-għuda tal-lanza tiegħu kienet bħal motwa tan-nissieġa u l-ħadida tal-lanza kienet tiżen sitt mitt xekel ħadid; u quddiemu kien jimxi wieħed iġorrlu t-tarka.

Waqaf u beda jgħajjat lill-qtajja' ta' Iżrael, u għidilhom: "Għalfejn ħriġtu mqassma għall-gwerra?

M'iniex jien Filisti u intom l-iliera ta' Sawl?

Agħżlu issa bniedem u jinżel għalija.

Jekk għandu l-ħila jitqabad miegħi u joqtolni, aħna nsiru lsiera tagħkom, imma jekk negħlbu jien u noqtlu, intom tkunu lsiera tagħna u intom taqduna."

Imbagħad issokta jgħid il-Filisti: "Hawn jien illum nisfida l-qtajja' ta Iżrael!

Agħtuni raġel u nitqabdu flimkien."

Malli Sawl u Iżrael semgħu dan il-kliem tal-Filisti, triegħdu u beżgħu ħafna.

David jinżel fil-kamp

David kien bin raġel minn Efrata, minn Betlehem ta' Ġuda, li kien jismu Ġesse, u dan kellu tmint itfal.

Dan ir-raġel fi żmien Sawl kien xiħ u mdaħħal fiż-żmien, u t-tlieta l-kbar minn ulied Ġesse marru għall-gwerra ma' Sawl, u t-tliet uliedu kien jisimhom: il-kbir Elijab, it-tieni Abinadab, u t-tielet Samma.

David kien iż-żgħir; u t-tlieta l-kbar marru wara Sawl.

David kien ġej u sejjer minn ħdejn Sawl u lura lejn Betlehem jirgħa n-nagħaġ ta' missieru.

Għal erbgħin jum sħaħ, filgħodu u filgħaxija, il-Filisti kien joħroġ wieqaf quddiemhom.

U Ġesse qal lil ibnu David: "Ħu lil ħutek efa minn dan il-qamħ inkaljat, u dawn l-għaxar ħobżiet, u ħudhom lil ħutek fil-kamp.

U dawn l-għaxar ġbejniet ħudhom lill-kmandant tal-elf, u ara ħutek humiex tajbin, u ħu ħbarhom."

U Sawl, u huma, u l-Iżraelin kollha kienu fil-wied ta' Ela jiġġieldu mal-Filistin.

David bakkar filgħodu u ħalla l-merħla f'idejn għassies, għabba u telaq kif kien qallu Ġesse, u mar u wasal fil-kamp sewwasew meta l-qtajja' kienu ħierġa mqassma għall-ġlied, u bl-għajta tal-gwerra fuq fommhom.

U l-Iżraelin u l-Filistin tqassmu fi qtajja' kontra xulxin.

U David ħalla l-ħwejjeġ li kellu fuqu f'idejn l-għassies, u mar jiġri lejn il-qtajja', u kif wasal staqsa jekk ħutu kinux tajbin.

Kif kien jitkellem magħhom, il-kampjun Gulija, il-Filisti minn Gatt, ħareġ minn fost il-qtajja' tal-Filistin jgħid dak il-kliem, u semgħu David.

U l-Iżraelin kollha malli raw dak il-bniedem, ħarbu minn quddiemu, kollhom beżgħana.

Wieħed mill-Iżraelin qal: "Rajtuh dan ir-raġel ġej fin-nofs?

Ġej jisfida lil Iżrael!

Il-bniedem li joqtlu, is-sultan jagħnih bil-ġid, jagħtih lil bintu, u 'l dar missieru jeħlisha mill-ħaraġ f'Iżrael."

U David kellem lin-nies li kien hemm miegħu u qalilhom: "X'jagħmlulu lir-raġel li joqtol lil dan il-Filisti, u jneħħi l-għajb minn fuq Iżrael?

U min hu dan il-Filisti bla ħtin, biex jisfida lill-qtajja' ta' Alla l-ħaj?"

U n-nies weġbuh u qalulu l-istess kliem: "Hekk jagħmlulu lir-raġel li joqtlu."

U Elijab, ħuh il-kbir, semgħu jitkellem man-nies, u Elijab għadab għal David u qallu: "Għalfejn ġejt hawn?

U ma' min ħallejt dik id-daqsxejn ta' merħla fix-xagħri?

Naf tajjeb il-kburija u l-ħażen li hemm f'qalbek!

Int inżilt hawn biex tara t-taqbid."

U David wieġeb: "X'għamilt jien issa?

Mhux kelma għedt?"

U dar madwaru lejn wieħed ieħor u raġa' staqsieh l-istess; u n-nies tennewlu l-istess kliem ta' qabel.

Il-kliem ta' David semgħuh in-nies, u wassluh lil Sawl, u dan bagħat għalih.

U David qal lil Sawl: "Ħadd ma għandu jaqta' qalbu minn dan il-bniedem.

Jien, il-qaddej tiegħek, immur niġġieled ma' dan il-Filisti."

U Sawl wieġeb lil David: "Int ma tistax tmur quddiem dan il-Filisti u tiġġieled miegħu, għax int għadek żagħżugħ, u hu raġel tal-ġlied sa minn żgħożitu."

U David wieġeb lil Sawl: "Il-qaddej tiegħek kien għadu jirgħa n-nagħaġ ta' missieru, u meta kien jiġi xi ljun jew ors jaħtaf xi waħda mill-merħla, jien kont nagħmel għal warajh, nidorbu, u naħtafhielu minn ħalqu.

U jekk kien idur għalija, kont naqbdu minn ilħitu, nidorbu u noqtlu.

Il-qaddej tiegħek qatel l-iljun u l-ors; u dan il-Filisti bla ħtin ikun bħal wieħed minnhom, għaliex sfida l-eżerċti ta' Alla l-ħaj."

U David issokta jgħid: "Il-Mulej, li ħelisni minn ħalq l-iljun u l-ors, jeħlisni minn id dan il-Filisti."

"Mur," wieġeb Sawl, "u l-Mulej ikun miegħek."

Sawl libbes lil David bl-armatura tiegħu, qegħedlu f'rasu elmu tal-bronż, u xiddlu l-kurazza.

Imbagħad David tħażżem bix-xabla fuq l-armatura, u meta ġie biex jimxi, darba darbtejn, ma għamel xejn.

Għalhekk qal lil Sawl: "Ma nistax nimxi b'dan kollu; m'iniex imdorri bihom."

U għalhekk neħħa kollox minn fuqu.

David ħa l-ħatar f'idu, għażel ħames ċagħqiet lixxi mill-wied, u qegħedhom fil-ħorġa ta' ragħaj li kellu; ħa wkoll l-iżbandola f'idu, u qarreb lejn il-Filisti.

Il-Filisti resaq lejn David bil-mod, u raġel bit-tarka quddiemu.

Malli lemaħ lil David, stmellu, għax rah żagħżugħ, ruxxan u sabiħ fis-sura tiegħu.

U l-Filisti qal lil David: "Xi ħsibtni lili, xi kelb, biex ħriġt għalija bil-ħatar?"

U beda jisħet lil David bl-allat tiegħu.

U ssokta jgħid lil David: "Ejja lejja, biex nagħti laħmek lit-tjur tas-smewwiet u lill-bhejjem tal-art."

David wieġeb lill-Filisti: "Inti ġejt lejja bix-xabla, bil-lanza u bil-vleġġa; iżda jien ġejt għalik b'isem il-Mulej tal-eżerċti, Alla tal-armata ta' Iżrael, li int sfidajt.

Illum stess il-Mulej jagħtik f'idejja, u jien nidorbok, naqtagħlek rasek minn fuqek, u 'l ġismek u l-iġsma tal-armata tal-Filistin nagħtihom illum stess lit-tjur tas-smewwiet u lill-bhejjem tal-art.

U kulħadd isir jaf li hemm Alla f'Iżrael.

U din il-kotra tagħraf illi l-Mulej ma jsalvax bix-xabla jew bil-lanza; għax il-gwerra f'idejn il-Mulej, u llum se jitlaqkom f'idejna."

Il-Filisti qam u resaq lejn David; malli dan, David mar jgħaġġel fil-post tal-ġlied jiltaqa' mal-Filisti.

Daħħal idu fil-ħorġa, ħa minnha ċagħqa, waddabha bl-iżbandola, u laqat il-Filisti fi ġbinu: iċ-ċagħqa daħlet fi ġbinu u hu waqa' għal wiċċu fl-art.

Hekk David rebaħ lill-Filisti bi żbandola u b'ċagħqa; laqtu u qatlu, bla xabla f'idu.

David qabeż fuq il-Filisti, u waqaf fuqu, ħadlu x-xabla mill-għant, qatlu u qatagħlu rasu biha.

Malli l-Filistin raw li miet il-bniedem kampjun tagħhom, ħarbu.

U l-irġiel ta' Iżrael u Ġuda qamu u bdew jgħajtu u ntefgħu għal fuq il-Filistin sa qrib Gatt u l-bibien ta' Għekron.

U ħafna mill-Filistin baqgħu mejta fit-triq ta' Sagħrajm sa Gatt u sa Għekron.

U malli reġgħu lura minn wara l-Filistin, l-Iżraelin ħatfu kulma sabu fil-kamp tagħhom.

U David ħa ras il-Filisti, u ħadha Ġerusalemm , u l-armi li kellu ħadhom fit-tinda tiegħu.

Meta ra lil David ħiereġ għall-Filisti, Sawl staqsa lil Abner, il-kmandant tal-eżerċitu: "Abner, bin min hu dan iż-żagħżugħ?"

U Abner wieġeb: "Daqs kemm int ħaj, sultan, ma nafx."

U s-sultan qallu: "Mur u ara bin min hu ż-żagħżugħ."

U malli David raġa' lura wara li kien qatel il-Filisti, mar jilqgħu Abner u ħadu quddiem Sawl, b'ras il-Filisti f'idu.

U Sawl qallu: "Bin min int, żagħżugħ?" u David wieġbu: "Bin il-qaddej tiegħek Ġesse, il-Betlemita."


Il-ħbiberija ta' David u Ġonatan

Malli David spiċċa jitkellem ma' Sawl, qalb Ġonatan intrabtet ma' qalb David, u Ġonatan ħabbu bħalu nnifsu.

Dakinhar Sawl ħadu miegħu, u ma ħalliehx imur f'dar missieru.

U Ġonatan u David għamlu patt bejniethom, għax kien iħobbu bħalu nnifsu.

U Ġonatan neħħa l-mantar li kellu fuqu, u tah lil David, u tah ukoll l-armatura tiegħu, u saħansitra x-xabla u l-qaws u l-ħżiem li kellu.

U David kien joħroġ għall-ġlied, u kull fejn kien jibagħtu Sawl kien jirbaħ.

U Sawl qiegħdu fuq in-nies tal-gwerra.

U kien miġjub min-nies kollha u mill-qaddejja kollha ta' Sawl.

Ġara li, meta David raġa' lura wara li kien qatel il-Filisti, ħarġu n-nisa mill-ibliet kollha ta' Iżrael bit-tnabar u bl-arpi, jgħajtu bil-ferħ, jgħannu u jiżfnu madwar is-sultan Sawl, jaqbżu u jwieġbu 'l xulxin:

"L-eluf tiegħu qatel Sawl;

u David l-għaxriet tal-eluf tiegħu."

Dan deher ikrah f'għajnejn Sawl, u saħan bis-sħiħ: "Lil David tawh għaxriet l-eluf," qal, "u lili tawni l-eluf; ma jonqoshomx jagħtuh ħlief is-saltna!"

U minn dakinhar 'il quddiem beda jarah ikrah lil David.

L-għada, spirtu ħażin mibgħut minn Alla ħakem lil Sawl li ntilef f'dagħdigħa f'daru.

David kien qiegħed idoqq l-arpa bħas-soltu, u Sawl kellu f'idejh il-lanza.

U beda jxejjirha u jgħajjat: "Irrid noqtol lil David, u nwaħħlu mal-ħajt!"

Imma David żgiċċa minn quddiemu darbtejn.

Sawl beda jibża' minn David, għax il-Mulej kien miegħu u tbiegħed minn Sawl.

U dan warrbu minn quddiemu billi qiegħdu kap ta' elf ruħ; u David kien ħiereġ u dieħel quddiem il-poplu.

David kien għaqli fl-imġiba tiegħu, għax il-Mulej kien miegħu.

U meta Sawl kien jarah hekk għaqli, kien jibża' minnu, imma Iżrael u Ġuda kollha kienu jħobbu 'l David, għax kien imexxihom fit-taqbid .

Sawl qal lil David: "Ara għandi 'l binti l-kbira Merab.

Jien nagħtihielek b'martek, biss kun gwerrier qalbieni u ġġieled il-battalji tal-Mulej."

Għax Sawl qal bejnu u bejn ruħu: "Ma nerfax idi fuqu jien, iżda jerfgħuha l-Filistin."

U David qal lil Sawl: "Min jien, u min hi l-familja ta' missieri fost Iżrael, biex inkun jien ħaten is-sultan?"

Imma ġara li meta Merab bint Sawl kienet waslet għaż-żwieġ ma' David, Sawl taha lil Għadrijel ta' Meħola b'martu.

Mikal, bint Sawl, kienet tħobb lil David.

Sawl qalulu b'dan u din il-ħaġa għoġbitu.

U Sawl qal: "Nagħtihielu, iżda se tkunlu xibka, għax taqa' fuqu id il-Filistin."

U Sawl qal lil David għat-tieni darba: "Illum int issir ħatni."

Sawl imbagħad ordna lill-qaddejja tiegħu jkellmu lil David bil-moħbi u jgħidulu: "Ara, is-sultan mgħaxxaq bik u l-qaddejja kollha tiegħu jħobbuk; għalhekk issa hu l-waqt li ssir ħaten is-sultan."

U l-qaddejja ta' Sawl wasslu dan il-kliem f'widnejn David, u David wieġeb: "Taħsbu intom li hi ħaġa żgħira li tkun ħaten is-sultan?

Jien bniedem fqir u ma jien xejn."

U l-qaddejja ta' Sawl għarrfuh b'dan u qalulu: "Dan hu kliem David."

U Sawl weġibhom: "Dan jgħidu lil David: 'Is-sultan ma jrid ebda rigal ieħor, ħlief mitt ħliefa tal-Filistin, biex jitħallas mill-għedewwa tas-sultan.'

" Sawl kellu f'rasu li David jaqa' f'idejn il-Filistin.

U l-qaddejja ta' Sawl wasslu dan il-kliem lil David.

U din li jiżżewweġ lil bint is-sultan lil David għoġbitu.

Ma għaddiex ħafna żmien; David qam u ħareġ, hu u n-nies tiegħu, u qatel mitejn raġel mill-Filistin u ħa ħlifiethom, u mar jgħoddhom quddiem is-sultan biex jiżżewweġ lil bintu.

U Sawl tah lil bintu Mikal b'martu.

Sawl ra li l-Mulej kien ma' David, u li Mikal bint Sawl kienet tħobbu.

U baża' minn David aktar minn qabel, u sar għadu tiegħu għal ħajtu kollha.

U l-kapijiet tal-Filistin baqgħu joħorġu għall-ġlied, u kull darba li kienu joħorġu David kien joħroġ u juri ħila aktar mill-qaddejja kollha ta' Sawl, u ismu kien jissemma ma' kullimkien.


Ġonatan jaqbeż għal David

U Sawl qal lil Ġonatan, ibnu, u 'l-qaddejja tiegħu biex joqtlu lil David; imma Ġonatan bin Sawl kellu qalbu marbuta ma' David.

Ġonatan għarraf lil David u qallu: "Sawl missieri qiegħed ifittex li joqtlok.

Issa, mela, qis li tgħasses minn għada filgħodu, u sib xi moħba, u żomm ruħek moħbi.

Jien mbagħad noħroġ u noqgħod ħdejn missieri fir-raba' fejn tkun int; jien inkellem lil missieri fuqek, u jekk nara xi ħaġa ngħarrfek."

U Ġonatan tkellem tajjeb ma' Sawl missieru fuq David: "Ma għandux għalfejn is-sultan jagħmel dan lill-qaddej tiegħu David!

Għax ma għamillek ebda tort, anzi għamillek ħafna ġid.

Hu lagħab ħajtu f'idejh u qatel il-Filisti u l-Mulej ta rebħa kbira lil Iżrael kollu.

Int rajt dan kollu u fraħt.

Għaliex trid tkun ħati ta' demm innoċenti, u toqtol lil David għal xejn b'xejn?"

Sawl sama' minn kliem Ġonatan, u ħalef u qal: "Daqs kemm hu ħaj il-Mulej, ma jmutx żgur."

Ġonatan sejjaħ lil David u għarrfu b'dan kollu: imbagħad ressqu quddiem Sawl, u baqa' miegħu bħal qabel.

Mikal issalva lil David

U reġgħet qamet il-gwerra; u David ħareġ jitqabad mal-Filistin, u għamel ħerba sħiħa minnhom, u ħarbu minn quddiemu.

U l-Mulej bagħat spirtu ħażin fuq Sawl, hu u kien bilqiegħda b'lanza f'idu, u David kien qiegħed idoqq l-arpa b'idu.

U Sawl ipprova jolqot lil David bil-lanza u jsammru mal-ħajt; imma David żgiċċa minn Sawl, u l-lanza baqgħet imwaħħla mal-ħajt; u David ħarab u ħeles.

Dak il-lejl Sawl bagħat l-għases jgħassulu biex joqtluh mas-sebħ.

U Mikal, martu, għarrfet lil David u qaltlu: "Jekk il-lejla ma taħsibx għal rasek, għada filgħodu tkun mejjet."

Imbagħad Mikal niżżlet lil David mit-tieqa, u dan qabad u telaq, u ħeles.

U Mikal, qabdet it-terafim , għattietu u qegħditu fil-friex, ħadet biċċa xagħar tal-mogħoż, u qegħditha ħdejn rasu, u għattietu bil-ħwejjeġ.

Sawl bagħat messaġġiera biex jaqbdu lil David, u Mikal qaltilhom: "Marid!"

U Sawl raġa' bagħat il-messaġġiera jaraw lil David u qalilhom: "Ġibuhuli bil-friex b'kollox, biex noqtlu."

Il-messaġġiera daħlu u sabu t-terafim fil-friex bix-xagħar tal-mogħoż ħdejn rasu.

U Sawl qal lil Mikal: "Għaliex dħaqt bija b'dan il-mod?

Għaliex ħallejt l-għadu tiegħi jaħrab u jeħles minni?"

U Mikal weġbitu: "Għax hu qalli: 'Ħallini mmur, inkella noqtlok.' "

David u Sawl f'Najot

U David ħarab u ħeles.

U mar għand Samwel f'Rama u għarrfu b'kulma kien għamillu Sawl.

Imbagħad telqu t-tnejn, hu u Samwel, u marru joqogħdu f'Najot.

U għarrfu lil Sawl u qalulu: "Ara, David qiegħed f'Najot, ħdejn Rama."

U Sawl bagħat messaġġiera biex jaqbdu lil David, u raw qatgħa profeti mitlufa f'estasi ta' profeti, u Samwel wieqaf f'nofshom; u niżel l-ispirtu ta' Alla fuqhom u ntilfu f'estasi huma wkoll.

Malli sar jaf, Sawl bagħat messaġġiera oħra, u dawn ukoll intilfu f'estasi; u Sawl raġa' bagħat messaġġiera oħra għat-tielet darba, u dawn ukoll intilfu f'estasi.

Imbagħad mar hu stess f'Rama, u malli wasal ħdejn il-ġibjun ta' Xeku staqsa u qal: "Fejn huma Samwel u David?"

U weġbuh: "F'Najot ħdejn Rama."

U telaq minn hemm lejn Najot ħdejn Rama, u fuqu wkoll niżel l-ispirtu ta' Alla, u ntilef f'estasi, u baqa' sejjer hu u jipprofetizza sakemm wasal f'Najot ħdejn Rama.

U hu wkoll naża' ħwejġu u ntilef f'estasi ta' profeta quddiem Samwel, u baqa' mixħut fl-art għarwien il-jum u l-lejl kollu.

Għalhekk bdew jgħidu: "Sawl ukoll fost il-profeti?"


Il-ħbiberija ta' David u Ġonatan

David ħarab minn Najot ħdejn Rama u sab lil Ġonatan u staqsieh: "X'għamilt jien?

X'deni għamiltlu?

Fiex offendejtu 'l missierek, biex qiegħed ifittxli ħajti?"

U wieġbu: "Ma jkun qatt!

Ma tmut qatt!

Ara, missieri ma jagħmel xejn, la kbir u la żgħir, mingħajr ma jgħidli; u għala għandu missieri jaħbili din il-biċċa?

Ma hemm xejn."

U David ħalef u qal: "Missierek jaf żgur li int tħobbni, u qal: 'Ma ngħidlux b'dan lil Ġonatan, inkella jsewwed qalbu.'

Daqs kemm hu ħaj il-Mulej, u daqs kemm int ħaj int, pass wieħed hemm bejni u bejn il-mewt."

U Ġonatan wieġeb lil David: "Għidli x'tixtieq u nagħmilhulek."

U David wieġeb lil Ġonatan: "Ara, għada qamar ġdid , u jien għandi noqgħod niekol mas-sultan.

Ħallini mmur u ninħeba fir-raba' sat-tielet jum filgħaxija.

Jekk missierek jintebaħ u jistaqsi għalija, għidlu: 'David talabni fuq li talabni biex jaqbeż qabża sa daru f'Betlehem, il-belt tiegħu, għaliex hemm kellhom joffru s-sagrifiċċju ta' kull sena għal niesu kollha.'

U jekk iwieġeb: 'Tajjeb,' il-qaddej tiegħek salv; imma jekk jinkorla, kun af li hu qatagħha li jagħmilli d-deni.

Agħmel ħniena mal-qaddej tiegħek, għax int daħħalt il-qaddej tiegħek f'patt miegħek quddiem il-Mulej.

Jekk hemm xi ħtija fija, oqtolni int; għaliex teħodni għand missierek?"

U Ġonatan wieġeb: "Ma jkun qatt dan minnek!

Jekk inkun naf żgur li missieri jkun qatagħha li jagħmillek id-deni, int taħseb li ma ngħidlekx?"

U David qal lil Ġonatan: "Min se jgħidli, jekk missierek iwieġbek bl-aħrax?"

U Ġonatan wieġbu: "Ejja noħorġu fir-raba'."

U ħarġu t-tnejn fir-raba'.

U Ġonatan qal lil David: "Xhud il-Mulej, Alla ta' Iżrael!

Għada bħalissa nistħarreġ lil missieri għat-tielet darba, u jekk ikun tajjeb miegħek jew le, nibgħat ngħidlek.

Dan jagħmel il-Mulej lil Ġonatan u aktar; anke jekk stess missieri jkun irid jagħmillek id-deni, jien ngħarrfek u nħallik tmur bis-sliem, u l-Mulej ikun miegħek bħalma kien ma' missieri.

U jekk jien inkun għadni ħaj, jien żgur li int turi t-tjieba tal-Mulej miegħi.

U jekk jien immut, int ma twarrab qatt it-tjieba tiegħek minn ma' dari, lanqas meta l-Mulej ikun qaċċat kull għadu ta' David minn wiċċ l-art."

U Ġonatan għamel patt mad-dar ta' David: "Jalla l-Mulej jitħallas mill-għedewwa ta' David."

U Ġonatan ħalef lil David għall-imħabba li kellu għalih, għax kien iħobbu daqs kemm kien iħobb lilu nnifsu.

U Ġonatan issokta jgħidlu: "Għada qamar ġdid, u jindunaw li postok vojt.

Għalhekk inżel malajr għat-tielet darba filgħaxija u mur fil-post fejn kont inħbejt nhar il-festa filgħaxija, u oqgħod hemmhekk ħdejn il-borġ tal-ġebel.

Jiena mbagħad inwaddab tliet vleġeġ għal ħdejh, bħallikieku qiegħed nieħu l-mira.

Imbagħad nibgħat il-qaddej ifittex il-vleġeġ.

Jekk ngħidlu: 'Ara, l-vleġeġ qegħdin 'l hawn minnek, ġibhom,' inti tkun tista' tiġi, għax ikun kollox sewwa miegħek, u ma jkun hemm xejn kontrik, daqs kemm hu ħaj Alla.

Imma jekk jien ngħidlu: 'Ara, il-vleġeġ qegħdin aktar 'l hemm minnek,' int warrab, għax il-Mulej ikun qiegħed jibagħtek.

U ta' kulma għedna, jien u int, il-Mulej xhud tiegħu bejni u bejnek għal dejjem."

Ġonatan jerġa' jaqbeż għal David

David mar jinħeba fir-raba'.

U kien il-qamar ġdid, u s-sultan kien fuq il-mejda jiekol, bilqiegħda f'postu bħas-soltu n-naħa tal-ħajt; biswitu kien hemm Ġonatan; u Abner kien maġenb Sawl, imma post David kien vojt.

Sawl dakinnhar ma qal xejn għax ħaseb: "Ġralu xi ħaġa, jew għandu mnejn imniġġes, għax ma tnaddafx ."

L-għada tal-qamar ġdid, il-post ta' David baqa' vojt, u Sawl qal lil Ġonatan ibnu: "Għala bin Ġesse ma ġiex jiekol, la lbieraħ u lanqas illum?"

U Ġonatan wieġeb lil Sawl: "David talabni fuq li talabni biex jasal wasla sa Betlehem.

Qalli: 'Ibagħtuni għax għandna s-sagrifiċċju tal-familja fil-belt; u ħija stess ordnali.

Mela jekk jien sibt ħniena f'għajnejk, ħallini mmur, jekk jogħġbok, nara lil ħuti.'

Għalhekk ma ġiex għall-mejda tas-sultan."

U Sawl xegħel bl-għadab għal Ġonatan u qallu: "Ja biċċa ta' bin mara qarrieqa, ma nafx jien li int ħabib ta' bin Ġesse b'għajb tiegħek u b'għajb tal-għera ta' ommok?

Sakemm idum ħaj fuq l-art bin Ġesse, la int u lanqas saltnatek ma tkunu fis-sod.

Issa ibgħat u ġibu hawn quddiemi, għax ħaqqu l-mewt."

U Ġonatan wieġeb lil missieru u qallu: "Għala għandu jmut?

X'għamel?"

U Sawl qabad u xejjer il-lanza biex jidorbu; u Ġonatan sar jaf li missieru qatagħha li joqtol lil David.

U Ġonatan qam minn fuq il-mejda tas-sultan mgħaddab bis-sħiħ, u ma kielx ħobż fit-tieni jum tax-xahar, għax kien mgħolli għal David, u għax missieru avvelieh.

Ġonatan iwissi lil David

Filgħodu kmieni Ġonatan ħareġ fir-raba' kif kien ftiehem ma' David, u kellu tfajjel miegħu.

U qal lit-tfajjel: "Iġri u ġibli l-vleġeġ li se nwaddab," u waddab il-vleġeġ 'l hemm minnu.

Malli t-tfajjel wasal fejn waqgħu l-vleġeġ li Ġonatan kien waddab, dan qabad jgħajjat lit-tifel u qal: "Mhumiex il-vleġeġ 'l hemm minnek?"

U Ġonatan reġa' għajjat lit-tifel: "Għaġġel, isa, u la tiqafx."

U t-tfajjel ġabar il-vleġeġ ta' Ġonatan u raġa' lura lejn sidu.

U t-tfajjel ma ntebaħ b'xejn.

Ġonatan u David biss kienu jafu x'inhi l-biċċa.

U Ġonatan ta l-armi lit-tfajjel li kellu miegħu u qallu: "Mur, ħudhom il-belt."

Xħin telaq it-tfajjel, David qam minn ħdejn il-borġ ġebel u nxteħet wiċċu fl-art, u baxxa rasu għal tliet darbiet; imbagħad biesu lil xulxin, u bkew lil xulxin sewwa, imma l-aktar David.

U Ġonatan qal lil David: "Mur bis-sliem.

Aħna ħlifna lil xulxin b'isem il-Mulej u għedna: 'Il-Mulej xhud għal dejjem, bejni u bejnek, bejn in-nisel tiegħi u bejn in-nisel tiegħek.' "


David imur Nob

Qam u telaq, Ġonatan, mar fil-belt u David mar għand il-qassis Aħimelek f'Nob.

U Aħimelek ħareġ qalbu ttaqtaq jilqa' lil David u qallu: "Għala inti waħdek, u ma għandek lil ħadd miegħek?"

U David wieġeb lil Aħimelek il-qassis: "Is-sultan ordnali u qalli: 'Ħadd ma għandu jkun jaf xejn minn dak li għalih bgħattek u lanqas x'ordnajtlek.'

Għalhekk ftehemt mal-qaddejja li niltaqgħu x'imkien.

U issa, x'għandek f'idejk?

Ħames ħobżiet?

Agħtini minnhom, jew minn dak li ssib."

U l-qassis wieġeb lil David u qallu: "Ma għandix f'idejja ħobż li jista' jieklu kulħadd; mhawnx ħlief ħobż ikkonsagrat.

U l-qaddejja tiegħek żammew ruħhom għallanqas 'il bogħod min-nisa?"

U David wieġeb lill-qassis u qallu: "Iva!

Kull meta noħorġu għall-ġlied dejjem niċċaħħdu min-nisa, u l-irġiel dejjem ikollhom ġisimhom safi mit-tinġis, għalkemm il-vjaġġ ma jkunx xi ħaġa qaddisa.

Kemm aktar huma safja llum f'ġisimhom!"

U l-qassis tah mill-ħobż ikkonsagrat, għax ma kellux ħlief il-ħobż tal-preżenza .

Dan jitneħħa minn quddiem il-Mulej, biex floku jitqiegħed ħobż frisk, dak in-nhar stess li jitneħħa l-qadim.

Dak in-nhar kien hemm wieħed mill-qaddejja ta' Sawl miżmum quddiem il-Mulej li kien jismu Duweg l-Idumi, l-aqwa fost ir-rgħajja ta' Sawl.

U David qal lil Aħimelek: "Għandek xi xabla jew xi lanza f'idejk?

Għax lanqas xabla jew lanza ma ħadt miegħi, għax l-ordni tas-sultan kien imgħaġġel."

U l-qassis wieġeb: "Ix-xabla ta' Gulija l-Filisti, li int qtilt fil-wied ta' Ela; hawn hi mkebba f'mantar wara l-efod.

Jekk tridha ħudha, ma hawnx oħra ħliefha."

U David qallu: "Ma hawnx bħalha, agħtihieli."

David imur Gatt

David qam dakinnhar u ħarab minn quddiem Sawl u mar għand Akis, sultan ta' Gatt, u l-qaddejja ta' Akis qalulu: "Dan mhux David, sultan tal-pajjiż?

Mhux għal dan żifnu u għannew u qalu:

'L-eluf tiegħu qatel Sawl,

u David l-għaxriet tal-eluf tiegħu?' "

U David żamm dan il-kliem f'qalbu, u baża' ħafna minn Akis, sultan ta' Gatt.

U beda jagħmilha tal-iblah u jagħmel ħwejjeġ tal-ġenn quddiemhom; u jħażżeż fuq il-battenti ta' bieb il-belt bil-lagħab nieżel ma' lħitu.

U Akis qal lill-qaddejja tiegħu: "Araw, dan bniedem miġnun!

Għalfejn ġibtuhuli quddiemi?

Jaqaw għandi bżonn l-imġienen biex ġibtuli 'l dan jitbellah quddiemi?

Dan se jidħol f'dari?"


David qam u telaq minn hemm, u ħarab lejn l-għar ta' Għadullam; u semgħu ħutu u d-dar kollha ta' missieru, u niżlu ħdejh hemmhekk.

U ngħaqad miegħu kull min kien magħkus, kull min kellu d-dejn, u kull min kien imdejjaq, u hu sar il-kap tagħhom; kellu miegħu daqs erba' mitt raġel.

Minn hemm David mar Misfa f'Mowab, u qal lis-sultan ta' Mowab: "Ħalli joqogħdu missieri u ommi hawnhekk magħkom, sakemm inkun naf x'se jagħmel Alla għalija."

U ħalliehom għand is-sultan ta' Mowab, u baqgħu miegħu ż-żmien kollu li David dam f'dak il-post fortizza.

Imma l-profeta Gad qallu: "Toqgħodx f'din il-fortizza, itlaq u mur lejn art Ġuda."

U David telaq u mar fil-masġar ta' Ħeret.

Sawl jivvendika ruħu mill-qassisin u l-poplu ta' Nob

Sawl sama' li n-nies kienu jafu fejn kien David bin-nies tiegħu.

Sawl kien f'Gibgħa taħt is-siġra tat-tamarisk fuq l-għolja bil-lanza f'idu, u bin-nies tiegħu wieqfa madwaru.

U Sawl qal lill-qaddejja tiegħu ta' madwaru: "Isimgħu, nies ta' Benjamin.

Taħsbu intom li bin Ġesse se jagħtikom ilkoll oqsma u dwieli?

Se jagħmilkom ilkoll kapijiet tal-eluf u kapijiet tal-mijiet?

Għaliex ilkoll kemm intom tiftiehmu kontrija, u ħadd ma jgħarrafni bil-ftehim bejn ibni u bin Ġesse?

Ħadd minnkom ma jħoss għalija u lanqas ma jgħarrafni li ibni xewwex lill-qaddej tiegħi; u li bħalissa qiegħed jonsobli?"

U wieġeb Duweg l-Idumi, wieqaf f'nofs il-qaddejja ta' Sawl, u qal: "Jiena rajt lil bin Ġesse sejjer Nob, għand Aħimelek bin Aħitub; u dan staqsielu l-Mulej, u tah l-ikel, u x-xabla ta' Gulija l-Filisti."

Imbagħad is-sultan bagħat isejjaħ lil Aħimelek bin Aħitub, il-qassis, lid-dar ta' missieru, lill-qassisin kollha li kienu f'Nob; u dawn ġew ilkoll għand is-sultan.

U qallu Sawl: "Isma', jekk jogħġbok, bin Aħitub."

U dak wieġeb: "Hawn jien, Sidi."

U Sawl qallu: "Għaliex ftehemtu kontrija, inti u bin Ġesse, u int tajtu ikel u xabla, u staqsejtlu lil Alla biex iqum kontra tiegħi, u jissajjali, bħalma qiegħed jagħmel illum?"

U Aħimelek wieġeb lis-sultan u qallu: "U min hu mill-qaddejja tiegħek kollha bħal David, fidil u ħaten is-sultan, kap tal-għassa tiegħek, u stmat f'darek?

Kien illum li bdejt nistaqsilu lil Alla?

Żgur li le.

Ma jkun qatt li s-sultan iwaħħal fil-qaddej tiegħu, u f'dar missieri kollha!

Il-qaddej tiegħek ma jaf xejn, la wisq u la ftit, b'din il-biċċa."

U s-sultan qallu: "Int tmut żgur, Aħimelek, int u dar missierek kollha."

U s-sultan qal lill-gwardji ta' madwaru: "Duru u oqtlu lill-qassisin tal-Mulej, għax huma wkoll newlu idejhom lil David, u kienu jafu li ħarab minni, u ma qaluli xejn."

Imma l-qaddejja ma ridux jerfgħu idejhom fuq il-qassisin tal-Mulej u joqtluhom.

Is-sultan, għalhekk, qal lil Duweg: "Dur int, u oqtol il-qassisin."

U Duweg l-Idumi dar u qabad hu fil-qassisin; u dak in-nhar qatel ħamsa u tmenin raġel li kienu jġibu l-efod tal-għażel.

U 'l Nob, il-belt tal-qassisin, għaddieha minn xifer ix-xabla, irġiel u nisa, tfal u trabi, gniedes, ħmir u nagħaġ.

Ħelisha tifel wieħed, bin Aħimelek bin Aħitub, li kien jismu Abjatar, u ħarab wara David.

U Abjatar għarraf lil David li Sawl kien qatel il-qassisin tal-Mulej.

U David qal lil Abjatar: "Ħsibtu jien dakinnhar, la kien hemm Duweg l-Idumi, li żgur imur jgħid lil Sawl.

Lgħabt bil-ħajja ta' dar missierek.

Oqgħod miegħi.

La tibżax, għax min ifittixlek ħajtek ikun ifittex lil ħajti; ħdejja tkun fiż-żgur."


David jiġġerra 'l hawn u 'l hinn

U ħabbru lil David u qalulu: "Ara, il-Filistin ħabtu għal Kegħila u qegħdin jisirqu l-andrijiet."

U David stħarreġ lill-Mulej u staqsieh: "Immur u naħbat għal dawn il-Filistin?"

U l-Mulej wieġeb lil David: "Mur u aħbat għall-Filistin, u eħles lil Kegħila."

U n-nies ta' David qalulu: "Ara, aħna beżgħana hawn f'Ġuda; kemm aktar ikollna għax nibżgħu jekk immorru f'Kegħila kontra l-qtajja' tal-Filistin?"

U David raġa' staqsa lill-Mulej; u l-Mulej wieġeb u qallu: "Qum, u inżel Kegħila, għax jien se nagħtik il-Filistin f'idejk."

U David mar Kegħila, hu u n-nies tiegħu, u ħabat għall-Filistin, u ħadilhom l-imrieħel tagħhom, u tahom xebgħa kbira.

U David ħeles lin-nies ta' Kegħila.

Meta Abjatar bin Aħimelek ħarab għal għand David f'Kegħila, kellu l-efod f'idu.

U 'l Sawl għarrfuh li David mar Kegħila, u Sawl qal: "Alla rħieh f'idejja, għax daħal u ngħalaq f'belt bil-bibien u l-istaneg."

U Sawl sejjaħ il-poplu kollu għall-gwerra biex jinżel Kegħila u jdawwar 'il David u n-nies tiegħu.

U David sar jaf li Sawl kien qiegħed iħejji li jagħmillu d-deni, u qal lil Abjatar, il-qassis: "Newwel l-efod."

U David qal: "Mulej, Alla ta' Iżrael, il-qaddej tiegħek sama' li Sawl qiegħed ifittex li jiġi għal Kegħila biex jeqridha minħabba fija.

U issa tgħid in-nies ta' Kegħila jerħuni f'idejh?

Jinżel Sawl bħalma sama' l-qaddej tiegħek?

Mulej, Alla ta' Iżrael, jekk jogħġbok, għarraf lill-qaddej tiegħek."

U l-Mulej wieġeb: "Iva, jinżel!"

U ssokta David: "Jerħu n-nies ta' Kegħila lili u 'l niesi f'idejn Sawl?"

U l-Mulej wieġeb: "Iva, jerħuk."

Għalhekk David qam, u hu u n-nies tiegħu, xi sitt mitt raġel, ħarġu minn Kegħila jiġġerrew 'l hawn u 'l hinn.

Malli Sawl sar jaf li David ħarab minn Kegħila, ma baqax sejjer.

David fid-deżert ta' Żif

David imbagħad mar jistkenn fix-xagħri u jgħix fl-irdumijiet tad-deżert ta' Żif.

Sawl baqa' dejjem ifittxu, iżda Alla ma rħiehx f'idejh.

David kien jibża', għax Sawl kien ħareġ ifittixlu ħajtu, u David qagħad fix-xagħri ta' Żif f'Ħores.

U Ġonatan bin Sawl qabad u mar ħdejn David f'Ħores u qawwielu qalbu f'Alla.

U qallu: "La tibżax, għax Sawl missieri ma jaqbdikx f'idejh.

Int għad issaltan fuq Iżrael, u jien inkun niġi warajk.

U wkoll missieri jafu dan."

U t-tnejn għamlu patt quddiem il-Mulej.

U David baqa' jgħammar f'Ħores, u Ġonatan mar f'daru.

In-nies ta' Żif telgħu f'Gibgħa għand Sawl u qalulu: "Ma tafx li David jinsab mistoħbi għandna fl-irdumijiet ħdejn Ħores, fuq l-għolja ta' Ħakila, fuq in-naħa tan-Nofsinhar ta' Ġesimon?

Issa, mela, sultan, la int tixtieq minn qalbek li tinżel, inżel, u mbagħad ħalli għalina li nerħuh f'idejk."

U Sawl wieġeb: "Imbierka intom mill-Mulej, għax tħassartuni.

Morru issa, u ħejju sewwa, tkixxfu, u araw fejn midd riġlu, u min rah hemm.

Għax qaluli li moħħu jilħaqlu għall-aħħar.

Araw u tkixxfu l-moħbiet kollha li jista' jinħeba fihom, imbagħad ejjew għandi b'tagħrif sewwa u jien niġi magħkom.

Jekk tassew jinsab fil-pajjiż, jien infittxu fil-familji ta' Ġuda, waħda waħda."

U huma qamu u telqu lejn Żif qabel Sawl; u David bin-nies tiegħu kien fix-xagħri ta' Magħon, fil-wita lejn in-Nofsinhar tax-xagħri ta' Ġesimon.

U Sawl bin-nies tiegħu telaq ifittxu; u 'l David għarrfuh u niżel f'Sela, u baqa' fid-deżert ta' Magħon; u Sawl sama' u mar għal wara David fid-deżert ta' Magħon.

U Sawl u n-nies tiegħu kienu miexja min-naħa l-waħda tal-għolja, u David u n-nies tiegħu min-naħa l-oħra.

David kien qiegħed iħaffef biex jeħles minn Sawl, u Sawl u n-nies tiegħu kienu qegħdin idawru lil David u n-nies tiegħu biex jaqbduhom.

Imma wasal messaġġier għand Sawl u qallu: "Fittex għaġġel u itlaq, għax il-Filistin daħlu fil-pajjiż."

U Sawl waqaf mill-ġiri wara David u mar jilqa' l-Filistin.

Għalhekk bdew isejħu dak il-post: Sela-ħammaħlekot .


U David tala' minn hemm u mar fl-irdumijiet ta' Għajn-geddi.

David fl-għar ta' Għajn-geddi

U ġara li meta Sawl raġa' lura minn wara l-Filistin għarrfuh u qalulu: "Ara, David qiegħed fix-xagħri ta' Għajn-geddi."

Sawl ħa tlitt elef raġel magħżula minn fost Iżrael kollu, u mar ifittex lil David u n-nies tiegħu fuq in-naħa tal-Lvant ta' Blat il-Mogħoż Selvaġġi.

U wasal ħdejn l-imqawel tal-imrieħel fuq it-triq; kien hemm għar, u Sawl daħal fih biex jaqdi l-bżonnijiet tiegħu; u David u n-nies tiegħu kienu qegħdin 'il ġewwa nett tal-għar.

U n-nies ta' David qalulu: "Ara, dan hu l-jum li għalih il-Mulej qallek: Ara, jien se nagħtik l-għadu tiegħek f'idejk, u tagħmel minnu kif jogħġbok."

U David qam, u ċarrat bis-serqa l-keffa tal-mantar ta' Sawl.

U ġara li David stess ħass il-kuxjenza tniggżu għax qata' l-keffa tal-mantar ta' Sawl.

U qal lin-nies tiegħu: "Iħarisni l-Mulej!

Ma jkun qatt li nagħmel dan lil sidi, il-midluk tal-Mulej, li mmidd idi fuqu, għax hu l-midluk tal-Mulej."

U David ipperswada lin-nies tiegħu bi kliemu, u ma ħallihomx iqumu għal Sawl.

U Sawl qam u ħareġ mill-għar għal triqtu.

Imbagħad wara dan David ħareġ mill-għar u beda jgħajjat wara Sawl u jgħidlu: "Sidi s-sultan!"

U Sawl ħares lura, u David niżżel wiċċu sal-art quddiemu u sellimlu.

U David qal lil Sawl: "Għaliex tisma' milli jgħidulek in-nies: 'Ara, David qiegħed ifittex jagħmillek id-deni.'

Ara, illum rajt b'għajnejk li l-Mulej illum erħiek f'idi fl-għar, imma jien ma ridtx noqtlok, għax għedt: 'Ma mmiddx idi fuq sidi, għax hu l-midluk tal-Mulej.'

Ara, missieri, il-keffa tal-libsa tiegħek f'idejja.

Jien qtajt il-keffa ta' mantarek, u ma qtiltekx.

Ara, u kun af li ma hemm ebda ħażen jew qerq f'idejja, u ma offendejtek b'xejn, u b'dan kollu int tistadli ħajti biex tneħħihieli.

Jagħmel ħaqq il-Mulej bejni u bejnek, u jitħallas minnek għalija l-Mulej.

Imma idi ma tintrefax fuqek!

Kif jgħid il-proverbju mill-qedem: 'Mill-ħżiena joħroġ il-ħażen'; idi ma tintrafa' qatt fuqek.

Wara min ħareġ is-sultan ta' Iżrael?

Wara min qiegħed tiġri int?

Wara kelb mejjet, wara bergħud!

Ħa jkun imħallef il-Mulej, u jagħmel ħaqq bejni u bejnek, ħa jara u jqis il-kawża tiegħi, u jeħlisni minn idejk."

Meta David temm dan il-kliem, Sawl wieġeb: "Dan huwa leħnek, David, ibni?"

U Sawl għolla leħnu u beka.

U ssokta jgħid lil David: "Int bniedem sewwa aktar minni, għax int għamilt il-ġid miegħi u jien għamiltlek id-deni.

Imma llum int għamilt ġid akbar miegħi, għaliex il-Mulej erħieni f'idejk u int ma qtiltnix.

Kif jista' jkun li wieħed ifittex l-għadu tiegħu, u mbagħad iħallih għaddej għal triqtu bis-sliem?

Il-Mulej jimliek bil-ġid u r-riżq għal li għamilt miegħi llum.

Illum għaraft li inti żgur issaltan, u f'idejk is-saltna ta' Iżrael tkun fis-sod.

Għalhekk aħlifli bil-Mulej li ma tqaċċatx lil nisli li jiġi warajja, u li ma teqridx ismi minn dar missieri."

U David ħalef lil Sawl.

U Sawl telaq lejn daru; u David bin-nies tiegħu telqu lejn il-fortizza.


David u Abigajl

U Samwel miet, u l-Iżraelin inġabru kollha u bkewh u difnuh f'daru, f'Rama.

U David qam u niżel fid-deżert ta' Faran.

Kien hemm raġel f'Magħon u x-xogħol tiegħu kien fil-Karmel; kien raġel għani ħafna; kellu tlitt elef nagħġa u elf mogħża.

Kien fil-Karmel iġiżż in-nagħaġ tiegħu.

Ir-raġel kien jismu Nabal, u martu Abigajl.

Il-mara kienet ta' għaqal kbir u sabiħa fl-għajn; imma r-raġel, li kien min-nisel ta' Kaleb, kien bniedem goff u ħażin f'għemilu.

U David sama' fid-deżert li Nabal kien qiegħed iġiżż in-nagħaġ tiegħu.

U David bagħat għaxar żgħażagħ u qalilhom: "Itilgħu l-Karmel, u morru għand Nabal, u sellu għalih f'ismi, agħtuh is-sliem, u għidulu: 'Sliem għalik, sliem lil darek u lil kull min għandek.

Jien smajt li int qiegħed iġġiżż in-nagħaġ; issa meta r-rgħajja tiegħek kienu magħna, aħna qatt ma ħabbatniehom, u qatt ma naqashom xejn kemm damu l-Karmel.

Saqsi l-qaddejja tiegħek u jgħidulek.

Għalhekk jalla dawn iż-żgħażagħ isibu ħniena f'għajnejk għax ġejna f'jum tajjeb.

Agħti mela dak li jiġi għal idejk lill-qaddejja tiegħek, u lil ibnek David.' "

U ż-żgħażagħ ta' David marru, u kellmu lil Nabal skont dan il-kliem kollu f'isem David, u qagħdu jistennew.

U Nabal wieġeb lill-qaddejja ta' David, u qalilhom: "Min hu David u min hu bin Ġesse?

Ħafna huma l-qaddejja llum li ħarbu mingħand sidhom.

Għandi nieħu l-ħobż, u l-ilma tiegħi, u l-laħam li jien ħejjejt għall-ġeżżieża tiegħi, biex nagħtih lil nies li ma nafx mnejn huma?"

U l-qaddejja ta' David qabdu triqthom u reġgħu lura; kif waslu għarrfuh b'dan kollu.

U David qal lin-nies tiegħu: "Ħa jitħażżem kulħadd bix-xabla tiegħu."

U kulħadd tħażżem bix-xabla, u David ukoll tħażżem bix-xabla tiegħu.

U telgħu wara David xi erba' mitt ruħ; u mitejn oħra baqgħu mat-tagħmir.

U wieħed mill-qaddejja ħabbar lil Abigajl, mart Nabal, u qalilha: "Ara, David bagħat mid-deżert messaġġiera biex isellmu lil sidna u hu għamel għalihom.

Dawn in-nies kienu twajbin ħafna magħna, u qatt ma ħabbtuna, u qatt ma naqasna xejn sakemm konna niġġerrew magħhom meta konna fir-raba'.

Huma kienu sur għalina billejl u binhar, iż-żmien kollu li konna nirgħu n-nagħaġ magħhom.

U issa kun af, u ara x'se tagħmel, għax ħsara hemm lesta għal sidna u għal daru kollha, għax hu bniedem mill-agħar u ħadd ma jista' jkellmu."

U Abigajl fittxet tieħu mitejn ħobża, u żewġ żquq inbid, u ħames nagħġiet imsajrin u ħames kejliet qamħ inkaljat, u mitt għanqud żbib, u mitejn ċappa tin imqadded; u għabbiet kollox fuq il-ħmir.

Imbagħad qalet lill-qaddejja tagħha: "Itilqu qabli u, araw, jien ġejja warajkom."

U ma qalet xejn lil żewġha Nabal.

U ġara li hi u nieżla riekba fuq il-ħmar, minn taħt ir-riħ tal-għolja, tfaċċaw David u n-nies tiegħu niżlin u resqin lejha, u hi ltaqgħet magħhom.

U David kien qal: "Qisni għal xejn għassist ma' kulma kellu dan il-bniedem fid-deżert, u ma naqaslu xejn minn ħwejġu, biex issa raddli l-ġid bid-deni.

Dan u agħar jagħmilli Alla, jekk sa għada filgħodu jibqa' raġel wieħed biss minn niesu."

U malli Abigajl lemħet lil David, fittxet tinżel minnufih minn fuq il-ħmar, mielet u ntefgħet wiċċha fl-art, u nxteħtet f'riġlejn David, u qaltlu: "Ħa nieħu l-ħtija fuqi waħdi, sidi; ħalli titkellem il-qaddejja tiegħek f'widnejk, u isma' kliem il-qaddejja tiegħek.

La tagħtix kas, sidi, ta' Nabal, dan raġel mill-agħar: ismu miegħu, Nabal, bla moħħ, u bluha waħdu.

U jiena, il-qaddejja tiegħek, ma rajtx iż-żgħażagħ ta' sidi, li int bgħatt.

U issa, sidi, daqs kemm hu ħaj il-Mulej u daqs kemm int ħaj int, il-Mulej ma ħalliekx ixxerred id-demm u titħallas b'idejk; u ħa jkunu bħal Nabal l-għedewwa tiegħek u kull min ifittex jagħmel id-deni lil sidi.

U hawn dan il-ġid li ġiebet il-qaddejja tiegħek lil sidi, qassmu liż-żgħażagħ, li qegħdin jimxu wara sidi.

Aħfer dnub il-qaddejja tiegħek, għax il-Mulej għad jibni dar soda għal dejjem lil sidi; għax qiegħed jiġġieled il-gwerer tal-Mulej, u l-għawġ ma jilħqekx għal kemm iddum ħaj.

U jekk iqum xi ħadd biex jagħmel għal warajk u jfittixlek ħajtek, il-Mulej, Alla tiegħek, jerfa' l-ħajja ta' sidi fis-sorra tal-ħajja, u l-ħajja tal-għedewwa tiegħek jarmiha bħallikieku ċagħka mill-keffa tal-iżbandola.

Meta l-Mulej ikun għamel ma' sidi l-ġid kollu li wiegħdu, u jkun qiegħdek prinċep fuq Iżrael, ma jkun qatt dan għalik ta' għali u xewka f'qalb sidi, li tkun xerridt id-demm għal xejn u tħallast b'idejk.

Imbagħad meta l-Mulej ikun tak ir-risq, ftakar fil-qaddejja tiegħek."

U David qal lil Abigajl: "Imbierek il-Mulej, Alla ta' Iżrael, li bagħtek illum tiltaqa' miegħi.

Imbierek l-għaqal tiegħek, u mbierka int li ma ħallejtnix illum inxerred id-demm u nitħallas b'idejja.

Daqs kemm hu ħaj il-Mulej, Alla ta' Iżrael, li ma ħallinix nagħmillek deni, żgur li sa filgħodu ma kienx jibqa' raġel wieħed ħaj lil Nabal, kieku int ma ġejtx tgħaġġel tiltaqa' miegħi."

U David ħa minn idha kulma kienet ġibitlu, u qalilha: "Erġa' itla' bis-sliem lejn darek.

Arani, smajt minn kliemek, u tajtek li tlabtni."

U Abigajl reġgħet lura għand Nabal; u dan kellu ikla f'daru, ikla ta' sultan, u qalb Nabal kienet ferħana, u kien f'sakra kbira.

Hi ma għarrfitu b'xejn minn dan, u la ftit u la wisq, sa ma sebaħ l-għada.

Filgħodu, xħin Nabal għaddielu l-inbid, martu għarrfitu b'kollox, u qalbu kesħet u sar qisu ġebla.

U ġara li wara għaxart ijiem il-Mulej laqat lil Nabal, u dan miet.

U David sama' li miet Nabal u qal: "Imbierek il-Mulej, li għamel ħaqq minn Nabal talli għajjarni, u li żamm il-qaddej tiegħu milli jagħmel id-deni; u d-deni ta' Nabal il-Mulej dawru għal fuq rasu."

U David imbagħad bagħat jgħid lil Abigajl biex jeħodha b'martu.

U l-qaddejja ta' David marru għand Abigajl fil-Karmel, u kellmuha, u qalulha: "David bagħatna għandek biex jieħdok b'martu."

U qamet u mielet b'wiċċha sal-art u qalet: "Hawn hi l-qaddejja tiegħek lesta biex taħsel riġlejn il-qaddejjiet ta' sidi."

U Abigajl għaġġlet u qamet, u rikbet fuq ħmar b'ħamsa mill-qaddejjiet tagħha mexjin warajha, u marret wara l-messaġġiera ta' David, u saret martu.

David kien iżżewweġ ukoll lil Aħinogħam minn Ġeżragħel, u t-tnejn kienu n-nisa tiegħu.

U Sawl kien ta lil bintu Mikal, il-mara ta' David, lil Palti bin Lajs, minn Gallim.


David jerġa' jiltaqa' ma' Sawl

U n-nies ta' Żif marru għand Sawl f'Gibgħa u qalulu: "Ara, David moħbi fl-għolja ta' Ħakila, biswit Ġesimon."

U Sawl qam u niżel lejn id-deżert ta' Żif, u miegħu ħa tlitt elef raġel magħżula minn Iżrael, ifittex lil David fid-deżert ta' Żif.

U Sawl waqqaf il-kamp fuq l-għolja ta' Ħakila, biswit Ġesimon, fuq in-naħa tat-triq, u David kien qiegħed fid-deżert, u ra li Sawl ġie għal warajh fid-deżert.

U David bagħat nies jitkixxfu, u sar jaf fejn kien wasal sewwa Sawl.

U qam David u ġie fil-post fejn kien waqqaf il-kamp u ra wkoll David fejn kienu jorqdu Sawl u Abner bin Ner, il-kap tal-eżerċtu tiegħu.

U Sawl kien rieqed fin-nofs u n-nies tiegħu madwaru.

U David qabad u qal lil Aħimelek il-Ħitti u 'l Abisaj bin Seruja, ħu Ġowab, u qallu: "Min se jinżel miegħi ħdejn Sawl fil-kamp?"

U Abisaj wieġeb u qal: "Ninżel miegħek jien."

U ġie David u Abisaj ħdejn l-eżerċtu billejl, u Sawl kien mimdud u rieqed f'nofs il-kamp, u l-lanza tiegħu kienet imwaħħla fl-art in-naħa ta' rasu; u Abner u n-nies tiegħu mimdudin madwaru.

U Abisaj qal lil David: "Illum il-Mulej reħa l-għadu tiegħu f'idejk, ħa nsammru mal-art b'daqqa waħda bil-lanza tiegħu stess, bla ma nagħtih oħra."

Imma David wieġeb lil Abisaj: "La toqtlux, għax min qatt medd idu fuq il-midluk tal-Mulej, u ħelisha?"

U ssokta jgħid: "Daqs kemm hu ħaj il-Mulej, il-Mulej biss jilħqu, jew jasal il-jum tiegħu u jmut, jew jinżel għall-gwerra u jinqered.

Iħarisni l-Mulej milli mmidd idi fuq il-midluk tal-Mulej!

U issa aqbad il-lanza u l-ġarra tal-ilma minn ħdejn rasu, u ejja mmorru."

U David ħa l-lanza u l-ġarra tal-ilma minn ħdejn ras Sawl u telqu, bla ma ħadd rahom jew intebaħ, u bla ma ħadd stenbaħ, għax kollha kienu reqdin, u ngħas tqil waqa' fuqhom mingħand il-Mulej.

David imbagħad qasam għan-naħa l-oħra u qagħad fuq il-quċċata tal-għolja fil-bogħod, b'wisa' kbir bejniethom.

U David beda jgħajjat lill-poplu, u lil Abner bin Ner, u jgħidilhom: "Ma tweġibx Abner?"

U Abner wieġeb u qal: "Min int biex tgħajjat lis-sultan?"

U David qal lil Abner: "Intix raġel int?

Min hu bħalek f'Iżrael?

Għaliex mela ma ħaristx lil sidek, is-sultan?

Ma tafx li ġie wieħed min-nies biex joqtol is-sultan sidek?

Mhux sewwa dan li għamiltlu.

Daqs kemm hu ħaj il-Mulej, żgur ħaqqkom il-mewt, intom li ma għassistux sewwa 'l sidkom, il-midluk tal-Mulej.

U issa, ara fejn huma l-lanza tas-sultan u l-ġarra tal-ilma, li kienu ħdejn rasu?"

U Sawl għaraf leħen David u qal: "Dan mhux leħen ibni David?"

U David wieġeb: "Leħni, sidi s-sultan."

U ssokta jgħid: "X'inhu dan li sidi qiegħed jiġri wara l-qaddej tiegħu?

Għax x'għamilt jien u x'deni nista' nagħmel?

Ħa jisma' s-sultan sidi, kliem il-qaddej tiegħu.

Jekk il-Mulej qiegħed ixewxek kontra tiegħi, ħa jogħġbu s-sagrifiċċju; imma jekk inhuma bnedmin, misħuta huma quddiem il-Mulej, għax huma llum keċċewni u qatgħuni minn wirt il-Mulej u qaluli: 'Mur aqdi allat barranin.'

U issa tħallix li demmi jixtered fl-art, 'il bogħod minn wiċċ il-Mulej, għax is-sultan ta' Iżrael ħareġ ifittex bergħud bħalma jduru għal perniċa qalb il-muntanji."

U Sawl qal: "Ħtija tiegħi!

Ejja lura, ibni David, m'iniex se nagħmillek iżjed deni, għax int illum għożżejt lil ħajti.

Ara, jien tbellaht u żbaljajt bil-bosta."

U David wieġeb: "Hawn hi l-lanza tas-sultan, ħa jiġi 'l hawn wieħed mill-qaddejja u jeħodha.

Il-Mulej irodd lil kull wieħed skont il-ġustizzja tiegħu u l-lealtà tiegħu.

Il-Mulej telqek f'idejja llum, imma jien ma ridtx immidd idejja fuq il-midluk tal-Mulej.

Ara! bħalma llum jien għożżejt lil ħajtek, hekk il-Mulej jgħożż lil ħajti u jeħlisni minn kull għawġ."

U Sawl wieġeb lil David: "Imbierek int ibni David, int għad tirnexxi f'kulma tagħmel, u jkollok setgħa kbira."

U David telaq għal triqtu, u Sawl raġa' lura lejn postu.


David għand il-Filistin

U David qal f'qalbu: "Għad jasal jum meta ninqered b'idejn Sawl.

M'hemmx aħjar milli naħrab f'art il-Filistin, u Sawl jaqta' qalbu minni, u ma jfittixnix iżjed f'art Iżrael, u hekk neħles minn idejh."

U David qam u għadda, hu u s-sitt mitt raġel li kellu miegħu, għal għand Akis bin Magħok, sultan ta' Gatt.

U David qagħad għand Akis f'Gatt, hu u n-nies tiegħu, kull wieħed bil-familja tiegħu; David u ż-żewġ nisa tiegħu, Aħinogħam il-Ġeżragħelija, u Abigajl, il-mara ta' Nabal mill-Karmel.

U lil Sawl ħabbrulu li David ħarab lejn Gatt; u ma baqax ifittxu aktar.

U David qal lil Akis: "Jekk jien sibt ħniena f'għajnejk, agħtini post f'waħda mill-ibliet fir-raba' u ngħammar hemm.

Għaliex għandu l-qaddej tiegħek jgħammar f'belt is-sultan miegħek?"

U Akis tah dakinhar Siklag.

Għalhekk Siklag saret ta' David u baqgħet tas-slaten ta' Ġuda sa llum.

Iż-żmien li David għadda f'art il-Filistin laħaq sena u erba' xhur.

David u n-nies tiegħu kienu jitilgħu u jaħbtu għall-Gesurin, għall-Girżin u għall-Għamalekin, għax dawn in-nies kienu jgħammru minn dejjem fl-art int u sejjer Sur, sal-art tal-Eġittu.

U David kien jaħbat għalihom u ma kienx iħalli ħaj raġel jew mara; u kien jieħu u jaqbad f'idejh imrieħel u baqar, ħmir u iġmla u lbies, u kien jerġa' lura għand Akis.

U Akis kien jistaqsih: "Fejn mortu taħbtu llum?"

U David kien iwieġeb: "Lejn in-Negeb ta' Ġuda, lejn in-Negeb ta' Ġeraħmelin, u lejn in-Negeb tal-Kenin."

U David ma kien iħalli 'l ħadd ħaj, la raġel u anqas mara, biex iġibhom f'Gatt għax kien jgħid: "Li ma jmorrux jixluna u jgħidu: 'Hekk kien jagħmlilna David.'

" U din kienet id-drawwa tiegħu sakemm dam jgħammar fir-raba' tal-Filistin.

U Akis kien jemmen f'David u jgħid: "Niesu umbrawh f'Iżrael; u issa jibqa' qaddej tiegħi għal dejjem."


U ġara li f'dak iż-żmien il-Filistin ġemgħu l-eżerċtu tagħhom biex jaħbtu għall-Iżraelin.

U Akis qal lil David: "Kun af li int tiġi miegħi fil-kamp, int u n-nies tiegħek."

U David wieġeb lil Akis: "Tajjeb, issa tkun taf x'jista' jagħmel il-qaddej tiegħek."

U Akis qallu: "U jien nagħmlek għassies tiegħi għal dejjem."

Sawl u s-saħħara ta' Għajn-dor

Samwel kien miet, u kien bkieh Iżrael kollu, u difnuh fil-belt tiegħu ta' Rama.

U Sawl kien keċċa 'l barra mill-pajjiż lil dawk kollha li kienu jsejħu l-erwieħ u jeħbru, u s-saħħara.

U l-Filistin inġabru u marru jwaqqfu l-kamp f'Sunem; u Sawl ġabar lil Iżrael kollu u waqqfu l-kamp f'Gilbogħa.

U Sawl ra l-kamp tal-Filistin u baża' u qalbu bdiet tħabbat bil-qawwi.

U Sawl stħarreġ lill-Mulej, imma l-Mulej ma weġbux, la bil-ħolm, la bl-Urim u anqas bil-profeti.

U Sawl qal lill-qaddejja tiegħu: "Fittxuli mara li tqajjem l-erwieħ, u mmur għandha, u nistħarriġha."

Il-qaddejja tiegħu weġbuh: "Ara, hemm mara li tqajjem l-erwieħ f'Għajn-dor."

U Sawl biddel ħwejġu u libes ilbies ieħor, u mar flimkien ma' żewġt irġiel oħra, u ġie għand il-mara billejl u qalilha: "Staqsi l-erwieħ u għidli xortija, u sejjaħ lil min se ngħidlek."

U l-mara weġbitu: "Ara, inti taf x'għamel Sawl, li qaċċat mill-pajjiż lil dawk kollha li jeħbru bl-erwieħ u s-saħħara; għaliex trid issa tonsobli ħajti?

Biex joqtluni?"

U Sawl ħalfilha bil-Mulej u qalilha: "Daqs kemm hu ħaj il-Mulej, ma tiġrilek ebda ħsara minħabba dan."

U l-mara qaltlu: "Lil min se nqajjimlek?"

U hu weġibha: "Qajjimli lil Samwel."

Malli l-mara lemħet lil Samwel infexxet f'għajta kbira u qalet lil Sawl: "Għax qarraqt bija?

Int Sawl."

U s-sultan qalilha: "La tibżax, imma għidli x'rajt."

U l-mara qalet lil Sawl: "Rajt alla tiela' mill-art."

U staqsieha: "X'sura għandu?"

U hi wieġbet: "Raġel xiħ tiela', imkebbeb f'mantar."

Sawl għaraf li kien Samwel, u niżżel wiċċu sal-art, u tah qima.

U Samwel qal lil Sawl: "Għalfejn qgħadt taqlagħni u tellajtni hawn?"

U Sawl wieġeb: "Għandi dwejjaq kbar; il-Filistin għamluli gwerra, u Alla tbiegħed minni, u ma jweġibnix, la bil-profeti u lanqas bil-ħolm.

Għalhekk jien sejjaħtlek, biex tgħarrafni x'għandi nagħmel."

U Samwel wieġeb: "Għalfejn tistaqsini, la darba l-Mulej tbiegħed minnek, u sar l-għadu tiegħek?

Il-Mulej għamel miegħek kif kien tkellem permezz tiegħi, u ħataflek minn idek is-saltna, u taha lil David sieħbek.

Għaliex int ma smajtx mill-kelma tal-Mulej, u ma għamiltx lil Għamalek skont ma ried hu fil-qilla tiegħu.

Għalhekk għamillek dan il-Mulej illum.

U l-Mulej jerħi wkoll lil Iżrael miegħek f'idejn il-Filistin, u għada int u wliedek tkunu miegħi; u l-kamp ukoll ta' Iżrael jerħih il-Mulej f'idejn il-Filistin."

Minnufih Sawl waqa' minn tulu fl-art u qabdu biża' kbir minħabba kliem Samwel; ma baqgħetlu ebda saħħa, għax ma kienx daq ħobż dak in-nhar u dak il-lejl kollu.

U l-mara ġriet għal ħdejn Sawl u malli ratu daqshekk imħawwad qaltlu: "Ara, il-qaddejja tiegħek semgħet minn kliemek u lagħbet ħajjitha f'idha; smajt mill-kliem li int għedtli.

Mela, isma' issa int minn kliem il-qaddejja tiegħek, ħa nqegħedlek quddiemek kisra ħobż, kul biex tieħu saħħtek u tkun tiflaħ taqbad triqtek."

Iżda hu ma riedx, u qalilha: "Ma nikolx."

Imma l-qaddejja tiegħu u l-mara bdew isusu warajh sakemm sama' minnhom; u qam mill-art u nxteħet fuq sodda.

U l-mara kellha għoġol imsemmen u qatlitu malajr, ħadet id-dqiq, għaġnitu, u għamlitu ftajjar, u ħmietu bla ħmira.

U ġiebet kollox quddiem Sawl u l-qaddejja tiegħu, u kielu.

U qamu u telqu dak il-lejl stess.


Il-Filistin iwarrbu lil David

U l-Filistin ġemgħu l-eżerċtu kollu f'Afek; u Iżrael waqqfu l-kamp ħdejn għajn f'Ġeżragħel.

Il-kbarat tal-Filistin kienu miexja f'ras ta' mijiet u eluf; u David u n-nies tiegħu kienu miexja warajhom ma' Akis.

U l-kbarat tal-Filistin qalu: "X'ġew jagħmlu hawn dawn l-Għebrej?"

U Akis wieġeb lill-kbarat tal-Filistin: "Dan hu David il-qaddej ta' Sawl, is-sultan ta' Iżrael, li ilu miegħi xi sena jew tnejn, u sa llum m'għandi xejn x'ingħid fih minn mindu sab ruħu għandi."

Imma l-kbarat tal-Filistin inkurlaw għalih u qalulu: "Ibgħat lura lil dan il-bniedem ħa jmur joqgħod f'postu, fejn tajtu joqgħod int. Ma għandux jinżel magħna għall-gwerra, li ma jdurx kontrina fit-taqbida; u biex jingħoġob ma' sidu, jekk mhux bl-irjus ta' dawn in-nies?

Dan mhux David li kienu jiżfnulu u jgħannulu:

'L-eluf tiegħu qatel Sawl,

u David l-għaxriet tal-eluf tiegħu'?"

Għalhekk Akis sejjaħ lil David u qallu: "Daqs kemm hu ħaj il-Mulej: Int raġel sewwa u togħġobni dieħel u ħiereġ miegħi fil-kamp tiegħi, u qatt ma sibt xejn ħażin fik minn mindu ġejt għandi sal-lum.

Imma l-kbarat tal-Filistin ma jġibukx, u mhumiex jarawk sabiħ.

Għalhekk erġa' lura bis-sliem, biex ma toffendix il-kbarat tal-Filistin."

U David wieġeb lil Akis: "Imma x'għamilt jien?

U int x'sibt ħażin fil-qaddej tiegħek minn mindu ġejt miegħek sal-lum, biex ma niġix nitqabad mal-għedewwa ta' sidi s-sultan?"

Akis wieġbu u qallu: "Naf li int raġel sewwa u togħġobni daqs anġlu ta' Alla.

Imma l-kbarat tal-Filistin qalu: 'Ma jitlax magħna għall-ġlied.'

Għalhekk bakkar għada filgħodu, int u l-qaddejja ta' sidek, li ġew miegħek, imbagħad morru lejn il-post li tajtkom tgħammru fih."

U David bakkar filgħodu kmieni, hu u n-nies tiegħu, biex jitilqu u jerġgħu lura lejn art il-Filistin.

U l-Filistin telgħu Ġeżragħel.


David u l-Għamalekin

Meta David u n-nies tiegħu waslu f' Siklag fit-tielet jum, Għamalek kienu daħlu fin-Negeb u f'Siklag, u ħabtu għal Siklag u tawha n-nar.

U ħadu lsiera n-nisa li kienu fiha, kbar u żgħar, bla ma qatlu lil ħadd minnhom; ġarrewhom magħhom u baqgħu sejrin għal triqthom.

U David u n-nies tiegħu waslu l-belt u sabuha ħuġġieġa nar, u n-nisa tagħhom u wliedhom, subien u bniet, meħuda lsiera.

U David u n-nies tiegħu għollew leħenhom u bkew, sakemm ma felħux jibku aktar.

Iż-żewġ nisa ta' David - Aħinogħam il-Ġiżragħelija u Abigajl mart Nabal, il-Karmeli - kienu waqgħu lsiera.

David sab ruħu f'diqa kbira għax il-poplu qal li jrid iħaġġru; għax ilkoll kellhom qalbhom sewda bl-imrar, kull wieħed għas-subien u għall-bniet tiegħu.

Imma David qawwa qalbu fil-Mulej, Alla tiegħu.

U David qal lil Abjatar, il-qassis, bin Aħimelek: "Ġibli l-efod."

U Abjatar ġieb l-efod lil David.

U David staqsa lill-Mulej u qal: "Nitlaq għal wara din il-qatgħa ħallelin?

Nilħaqhom?"

U wieġbu: "Itlaq għal warajhom, għax tilħaqhom żgur, u teħles lil kulħadd."

U David telaq, hu u sitt mitt raġel li kienu miegħu, u waslu sal-wied ta' Besor, u waqfu hemm għax kienu għajjenin.

U David baqa' sejjer b'erba' mitt raġel; u l-mitejn l-oħra, li kienu għajjenin u ma setgħux jaqsmu l-wied ta' Besor, baqgħu hemm.

U sabu raġel Eġizzjan fir-raba', u ħaduh quddiem David, u tawh ħobż x'jiekol u kiel, u ilma x'jixrob.

Tawh ukoll ċappa tin imqadded u żewġ għenieqed żbib; kiel u ħa r-ruħ; għax kien ilu ma jiekol ħobż u jixrob ilma tlitt ijiem u tlitt iljieli.

U David qallu: "Ta' min int?

Mnejn ġej?"

U dak wieġbu: "Jien żagħżugħ Eġizzjan, ilsir ta' wieħed minn Għamalek, abbandunat minn sidi għax imradt tlitt ijiem ilu.

Aħna dħalna fin-Negeb tal-Keretin u ta' art Ġuda, u n-Negeb ta' Kaleb, u 'l Siklag tajnieha n-nar."

U David qallu: "Tista' twassalni ħdejn din il-qabda nies?"

U dak wieġbu: "Aħlifli b'Alla li ma toqtolnix, u li ma terħinix f'idejn sidi, u nwasslek sa ħdejn din il-qabda nies."

U wasslu u raw lill-Għamalekin imxerrda ma' wiċċ l-art, jieklu u jixorbu u jagħmlu festa b'dik il-priża kbira li kienu qabdu mill-art tal-Filistin u mill-art ta' Ġuda.

U David qabeż fuqhom u tahom xebgħa minn tbexbix il-jum sal-għada filgħaxija, u ma ħelisha ebda wieħed minnhom, ħlief erba' mitt żgħażagħ li rikbu l-iġmla u ħarbu.

B'hekk David ħadilhom lura kulma kienu qabdu l-Għamalekin, u ħeles ukoll iż-żewġ nisa tiegħu.

U ma ħallielhom xejn, mill-kbir saż-żgħir, bniet u subien, il-priża u kulma kienu ħadu għalihom: kollox ħadilhom lura David.

Ħadu l-imrieħel u l-baqar kollha u saquhom quddiem u qalu: "Din hi l-priża ta' David."

Imbagħad David mar ħdejn dawk il-mitejn raġel li ma kinux felħu jmorru warajh, u li kien ħalliehom fil-wied ta' Besor.

Huma ħarġu jilqgħu lil David u n-nies li kellu miegħu.

David resaq lejhom u sellmilhom.

Imma xi wħud minn dawk li marru ma' David, nies ħżiena u mill-agħar, qabżu u qalu: "La darba dawn ma ġewx magħna, ma nagħtuhom xejn mill-priża li ħadna lura; kull wieħed jieħu 'l martu u lil uliedu, u jitilqu."

Imma David wieġeb: "Dan ma tagħmluh qatt, ħuti, meta tqisu x'tana l-Mulej, li ħarisna u tana f'idejna dik il-qabda ħallelin li ġew għalina.

U min se jisma' minnkom f'ħaġa bħal din?

Sehem wieħed jieħdu, sew dawk li niżlu għall-ġlied u sew dawk li qagħdu jgħassu ma' ħwejjiġna."

U minn dakinhar 'il quddiem din għamilha liġi u drawwa għal Iżrael sal-lum.

U David ġie f'Siklag u bagħat sehem mill-priża lix-xjuħ ta' Ġuda u lil ħbiebu u qalilhom: "Dan hu r-rigal għalikom mill-priża tal-għedewwa tal-Mulej."

U bagħat lil dawk ta' Betel, lil dawk ta' Ramot-negeb, lil dawk ta' Ġattir, lil dawk ta' Għarogħer, lil dawk ta' Xifmot, lil dawk ta' Estemugħa, lil dawk ta' Rakal, u lil dawk tal-ibliet tal-Ġeraħmelin, u lil dawk tal-ibliet tal-Kenin, lil dawk ta' Ħorma, lil dawk ta' Bur-għasan, u lil dawk ta' Għatak, u lil dawk ta' Ħebron, u lil dawk l-imkejjen kollha li David kien għadda minnhom, hu u n-nies tiegħu.


Il-mewt ta' Sawl

U l-Filistin ħabtu għal Iżrael u n-nies ta' Iżrael ħarbu minn quddiem il-Filistin, u waqgħu mejta fuq il-muntanja ta' Gilbogħa.

Imbagħad il-Filistin għamlu għal wara Sawl u wliedu u qatlu lil Ġonatan, lil Abinadab, u lil Malkisugħa, ulied Sawl.

Imbagħad it-taqbida ħraxet madwar Sawl, u laħquh l-arċieri u darbuh kemm-il darba.

U Sawl qal lill-iskudier tiegħu: "Islet ix-xabla u infidni biha, li ma jiġux dawn in-nies bla ħtin u jinfduni huma u jiddieħku bija."

L-iskudier ma ssugrax għax beża' ħafna.

U Sawl qabad ix-xabla u nxteħet fuqha.

Malli l-iskudier ra 'l Sawl mejjet, inxteħet hu wkoll fuq ix-xabla tiegħu, u miet miegħu.

Hekk miet Sawl u t-tliet uliedu u l-iskudier tiegħu, u n-nies kollha li kienu miegħu dak in-nhar.

U n-nies ta' Iżrael li kienu jgħammru n-naħa l-oħra tal-wied u 'l hemm mill-Ġordan, malli raw li ħarbu l-Iżraelin u li mietu Sawl u wliedu, telqu l-ibliet tagħhom u ħarbu, u ġew jgħammru fihom il-Filistin.

U ġara li l-għada ġew il-Filistin ineżżgħu l-maqtulin.

U sabu lil Sawl u lit-tliet uliedu mixħutin mejtin fuq il-muntanja ta' Gilbogħa.

Qatgħulu rasu u neżżgħuh mill-armi, u bagħtu messaġġiera f'art il-Filistin tal-inħawi biex jagħtu l-aħbar lid-dar tal-allat tagħhom u lill-poplu.

L-armi li kellu qegħduhom fit-tempju ta' Għastarot, u l-katavru tiegħu dendluh mal-ħitan ta' Betsan.

Meta semgħu n-nies ta' Ġabes-gilgħad b'dak li kienu għamlu lil Sawl il-Filistin, qamu rġiel ta' ħila, imxew il-lejl kollu, ħadu l-katavru ta' Sawl u t-tliet uliedu minn mal-ħajt ta' Betsan; imbagħad marru Ġabes u ħarquhom hemm.

U mbagħad ħadu għadamhom u difnuh f'Ġabes taħt it-tamarisk, u samu għal sebat ijiem.


IT-TIENI KTIEB TA' SAMWEL

Ħarsa ħafifa lejn il-ktieb

Il-ktieb ta' Samwel, kien oriġinarjament wieħed.

Insibuh maqsum fi tnejn għaliex kien twil wisq biex joqgħod f'parċmina waħda.

Hekk, mela, għandna l-Ewwel u t-Tieni Ktieb ta' Samwel.

Wara l-mewt ta' Sawl, li għalqet l-ewwel ktieb, it-tribù ta' Ġuda, għażlu lil David bħala s-sultan tagħhom.

Tul is-seba' snin ta' wara, David u Isboset, bin Sawl u sultan fuq Iżrael, kienu fi gwerra kontinwa.

Iżda, skont il-wegħda ta' Alla, David sar sultan tan-nazzjon kollu, biex hekk Ulied Iżrael saru ġens wieħed.

David għażel 'il Ġerusalemm biex tkun il-belt kapitali tan-nazzjon il-ġdid, u kif kien xieraq, ġab hemmhekk l-Arka tal-Patt.

Xtaq kieku li jibni tempju lill-Mulej, fejn setgħet tinżamm l-Arka tal-Patt, u biex Alla jkollu l- "palazz" tiegħu fil-qalba tal-pajjiż.

Iżda Alla kellu pjani oħra għal David: riedu li jkun mexxej setgħan li mid-dar tiegħu dejjem joħroġ sultan.

U mexxej setgħan kien tassew, għaliex tul il-ħakma tiegħu ta' madwar erbgħin sena, David bena bħal imperu żgħir.

Minkejja li David jibqa' jissemma għall-imħabba tiegħu lejn Alla, hu wkoll naqas mill-fedeltà tiegħu lejh.

Id-dgħufija umana tiegħu tidher fil-ġrajja ta' mħabba li nibtet f'qalbu għal Batseba, li wasslitu li jfassal pjan qarrieqi biex jeħles minn żewġha.

Minkejja li għaraf ħtijietu, permezz tal-Profeta Natan, u nidem minnhom, il-ġustizzja ta' Alla laħqitu fi snin ta' inkwiet kbir fi ħdan il-familja tiegħu.

Il-ġrajja ta' dawn is-snin fil-ħajja ta' David hija miżgħuda bi skandli u taqtigħ il-qalb.

Madankollu, David qatt ma warrab lil Alla ta' missirijietu biex idur lejn idoli.

Il-qima tiegħu lejn Alla ma ċediet qatt.

Il-ġustizzja ta' Alla hawn ukoll uriet ruħha tajjeb fl-istorja ta' David.

Hekk kif kien wiegħdu, Alla ppermetta li dejjem joħroġ sultan mid-dar ta' David, sakemm is-Saltna ta' Ġuda baqgħet sħiħa.

Lilek imbagħad il-Mulej jagħtik kelma li jibnilek dar.

U meta inti ttemm żmienek, u tkun straħt ma' missirijitek, jien inqajjem nislek warajk; nisel ħiereġ mill-ġewwieni tiegħek, u nsaħħah is-saltna tiegħu… Jien inkun għalih missier, u hu jkun għalija iben ( , - ).

It-taqsim tal-ktieb

Il-ħakma ta' David fuq Ġuda ( , — , )

Il-ħakma ta' David fuq Iżrael ( , — , )

L-ewwel snin ( , — , )

David u Batseba ( , — , )

Inkwiet u diffikultajiet ( , — , )

L-aħħar snin ( , — , )


L-aħbar tal-mewt ta' Sawl

Ġara li wara l-mewt ta' Sawl, David raġa' lura mit-taqtigħa mal-Għamalekin, u kien ilu jumejn f'Siklag.

Fit-tielet jum ġie raġel mill-kamp minn ħdejn Sawl bi ħwejġu mċarrta u t-trab fuq rasu.

Kif wasal quddiem David, intafa' wiċċu fl-art u sellimlu.

U David staqsieh: "Mnejn ġej?" u dak wieġbu: "Ħrabt mill-kamp ta' Iżrael."

U David qallu: "X'aħbarijiet għandek minn hemm?

Għidli, isa!"

U wieġbu: "Il-poplu ħarab mit-taqbida, ħafna minnhom waqgħu u mietu; u mietu wkoll Sawl u Ġonatan, ibnu."

U David qal liż-żagħżugħ li tah l-aħbar: "Kif taf li mietu Sawl u ibnu Ġonatan?"

U wieġbu ż-żagħżugħ li wassallu l-aħbar: "Inzertajt kont fuq l-għolja ta' Gilbogħa, u nara lil Sawl jitwieżen fuq il-lanza, u l-karrijiet u r-rikkieba jrossu fuqu; u hu ħares lura, lemaħni u sejjaħli; u jien weġibtu: 'Hawn jien.'

U qalli: 'Min int?' u jien għedtlu: 'Jien minn Għamalek.'

U hu qalli: 'Ersaq lejja u oqtolni.

Għadni ħaj; imma qabadni l-biża' tal-mewt.'

U jien ersaqt lejh u qtiltu.

Għax rajt li ma kienx se jgħix wara dik it-telfa tiegħu.

U qbadt il-kuruna minn fuq rasu u d-dwawar minn fuq driegħu, u ġibthom lilek, Sidi."

Iżda David qabad u ċarrat ħwejġu, u hekk għamlu wkoll in-nies li kellu miegħu.

U bdew inewħu u jibku, u samu sa filgħaxija għal Sawl, u għal ibnu Ġonatan, u għall-poplu tal-Mulej, u għad-dar ta' Iżrael, għax kienu nqerdu bix-xabla.

U David imbagħad qal liż-żagħżugħ li kien tah l-aħbar: "Mnejn int?" u wieġbu: "Jien bin raġel barrani, minn Għamalek."

U qallu David: "Ma bżajtx tmidd idek biex toqtol il-midluk tal-Mulej?"

U David sejjaħ lil wieħed miż-żgħażagħ u qallu: "Ersaq u ntafa' fuqu."

U mbagħad darbu u miet.

U David qallu: "Demmek fuq rasek, għaliex fommok stess xehed kontrik meta għedt: 'Qtilt il-midluk tal-Mulej.' "

Il-lamentazzjoni ta' David

U David beka u għanna din il-lamentazzjoni għal Sawl u għal Ġonatan, ibnu, u ordna li jgħallmuha lil ulied Ġuda; u tinsab miktuba fi Ktieb il-Ġust :

"Kif intemm ġmielek, Iżrael, fuq l-għoljiet!

Kif waqgħu l-qalbenin!

La tħabbru xejn f'Gatt,

la xxandruhiex fl-imsieraħ ta' Askalon;

li ma jimtlewx bil-ferħ it-tfajliet tal-Filistin,

li ma jaqbżux bil-ferħ ix-xbejbiet tan-nies bla ħtin.

Ja għoljiet ta' Gilbogħa,

la nida u la xita ma jinżlu fuqkom,

la raba' għammiel ma jkun fikom.

Hemm ġiet fil-għajb it-tarka tal-qalbenin,

it-tarka ta' Sawl, li ma ndilkitx biż-żejt.

Mid-demm tal-maqtulin,

mix-xaħam tal-qalbenin,

il-qaws ta' Ġonatan

qatt lura ma raġa';

ix-xabla ta' Sawl qatt ma reġgħet fiergħa.

Sawl u Ġonatan, dħulin u maħbubin,

ma nfirdux la f'ħajjithom, la f'mewthom.

Eħfef mill-ajkli,

aqwa mill-iljuni!

Xbejbiet ta' Iżrael, ibku lil Sawl;

libbiskom bil-kreżmi u l-brukkat,

żejnilkom ilbieskom bid-deheb!

Kif waqgħu l-qalbenin, waqgħu fil-ġlied!

Ġonatan fuq għoljietek maqtul.

Jien imgħolli għalik, Ġonatan ħija,

l-għożża tiegħi u l-għaxqa għalija!

Imħabbtek għalija egħżeż

minn imħabbet in-nisa!

Kif waqgħu l-qalbenin;

u ntilef tagħmir il-ħarb!"


David sultan f'Ħebron

Wara dawn il-ġrajja David staqsa lill-Mulej u qallu: "Nitla' jien f'waħda mill-ibliet ta' Ġuda!"

U l-Mulej wieġbu: "Itla'."

U David issokta: "Fejn nitla'?"

U wieġbu: "F'Ħebron."

U David tela' hemm, hu u ż-żewġ nisa tiegħu, Aħinogħam il-Ġeżragħelija, u Abigajl, mart Nabal il-Karmeli.

David ħa miegħu wkoll in-nies li kienu ngħaqdu miegħu bil-familji tagħhom, u nġabru fl-ibliet ta' Ħebron.

U ġew in-nies ta' Ġuda, u hemm dilku 'l David sultan fuq id-dar ta' Ġuda.

U għarrfu lil David u qalulu: "In-nies ta' Ġabes-gilgħad difnu lil Sawl."

U David bagħat messaġġiera f'Ġabes-gilgħad u qalilhom: "Imberkin intom mill-Mulej, għax għamiltu din il-ħniena ma' sidkom Sawl u dfintuh.

U issa jagħmel il-Mulej il-ħniena u s-sewwa magħkom, u jien min-naħa tiegħi nagħmlilkom il-ġid, la darba għamiltu hekk.

U issa ħa jissaħħu dirgħajkom u kunu nies ta' ħila; sidkom Sawl miet, imma d-dar ta' Ġuda dilkuni sultan fuqha."

Il-ġlied bejn David u dar Sawl

Abner bin Ner, li kien il-kmandant tal-eżerċtu ta' Sawl, qabad lil Isboset bin Sawl, u ħadu f'Maħanajm, u hemm għamlu sultan fuq Gilgħad, fuq l-Asurin, fuq Ġeżragħel, fuq Efrajm, fuq Benjamin, u fuq Iżrael kollu.

U Isboset bin Sawl kellu erbgħin sena meta sar sultan fuq Iżrael, u dam isaltan sentejn.

Dar Ġuda biss baqgħet ma' David.

Seba' snin u sitt xhur dam David isaltan fuq dar Ġuda f'Ħebron.

Abner bin Ner ħareġ bil-qaddejja ta' Isboset bin Sawl, minn Maħanajm lejn Gibgħon.

U ħareġ ukoll Ġowab bin Seruja bil-qaddejja ta' David, u ltaqgħu flimkien ħdejn il-menqgħa ta' Gibgħon; u dawn qagħdu fuq naħa, u dawk fuq oħra.

U Abner qal lil Ġowab: "Ħa joħorġu għan-nofs iż-żgħażagħ u jitqabdu quddiemna."

U Ġowab wieġeb: "Ħa joħorġu!"

U ħarġu bl-għadd: tnax mit-tribù ta' Benjamin min-naħa ta' Isboset bin Sawl, u tnax mill-qaddejja ta' David.

Kull wieħed qabad ras sieħbu u nifdu f'ġenbu b'sejfu, u waqgħu lkoll f'waqt wieħed.

U semmew dak il-post Ħelkat-ħassurim li tinsab f'Gibgħon.

U kien hemm taqtigħa qalila sewwa dakinhar, u Abner u n-nies ta' Iżrael kienu megħluba minn David u n-nies tiegħu.

Kienu hemm it-tliet ulied ta' Seruja: Ġowab, Abisaj u Għaxajel; u Għaxajel kien ħafif f'riġlejh daqs għażżiela tax-xagħri.

U Għaxajel baqa' jiġri dritt wara Abner, bla ma jikser lejn ix-xellug jew lejn il-lemin.

U Abner dar lejh u qallu: "Huwa int, Għaxajel?"

U dak wieġbu: "Jien."

U Abner qallu: "Dur lejn ix-xellug jew lejn il-lemin, aqbad f'wieħed miż-żgħażagħ, u ħudlu ħżiemu."

U Għaxajel ma riedx iwarrab minn warajh.

U Abner issokta jgħid lil Għaxajel: "Żul minn warajja, li ma nonxrokx fl-art, u mbagħad kif inkun nista' nerfa' wiċċi quddiem ħuk Ġowab?"

U hu ma riedx iwarrab, u Abner darbu b'tarf il-lanza f'żaqqu, u l-lanza ħarġet minn dahru u baqa' mejjet fl-art.

U kull min kien jgħaddi minn fejn kien waqa' Għaxajel u miet, kien jibqa' ċċassat.

Imma Ġowab u Abisaj telqulha għal wara Abner, u għall-ħabta ta' nżul ix-xemx waslu ħdejn l-għolja ta' Amma, li tinsab biswit Ġijaħ fuq it-triq li tieħu għad-deżert ta' Gibgħon.

U n-nies ta' Benjamin inġemgħu madwar Abner, u ngħaqdu bejniethom, u ħadu posthom fuq il-quċċata tal-għolja.

U Abner sejjaħ lil Ġowab u qallu: "Se tibqa' x-xabla sejra bil-qerda għal dejjem?

Jaqaw ma tafx li fl-aħħar ikun hemm l-imrar?

Kemm se ddum ma tgħid lill-poplu li ma jibqgħux jiġru wara ħuthom?"

U Ġowab qal: "Daqs kemm hu ħaj Alla, li kieku ma tkellimtx int, il-poplu kollu kien jibqa' sejjer wara ħuthom sa għada filgħodu."

U Ġowab daqq il-kornu u l-poplu waqaf, u ma baqax jiġri wara Iżrael, u ma ssuktawx aktar jitqabdu bejniethom.

Abner u n-nies tiegħu baqgħu sejrin lejn l-Għaraba l-lejl kollu, qasmu l-Ġordan, u baqgħu miexja filgħodu kollu sa ma waslu Maħanajm.

Ġowab imbagħad raġa' lura minn wara Abner u ġama' n-nies kollha; u nqerdu min-nies ta' David dsatax-il raġel u Għaxajel.

U n-nies ta' David qatlu mit-tribù ta' Benjamin u min-nies ta' Abner tliet mija u sittin ruħ.

U ġarrew lil Għaxajel u difnuh f'qabar missieru f'Betlehem.

U Ġowab u n-nies tiegħu baqgħu jterrqu l-lejl kollu, u mas-sebħ waslu Ħebron.


David f'Ħebron

Il-ġlied bejn dar Sawl u dar David dam sejjer żmien twil.

David baqa' jissaħħaħ dejjem, u dar Sawl baqgħet sejra dejjem għall-agħar.

U 'l David tweldulu dawn is-subien f'Ħebron: Amnon, il-kbir tiegħu, minn Aħinogħam il-Ġeżragħelija; it-tieni Kilab minn Abigajl, mart Nabal mill-Karmel; it-tielet Absalom bin Magħka, bint Tolmaj, sultan ta' Gesur; ir-raba' Adonija bin Ħaggit; il-ħames Sefatija bin Abital; is-sitt wieħed Itrigħam minn Għegla, mart David.

Dawn twieldu lkoll f'Ħebron lil David.

Abner u David

Il-gwerra bejn id-dar ta' Sawl u d-dar ta' David ħadet fit-tul; u Abner baqa' jissaħħaħ fuq dar Sawl.

Sawl kellu konkubina jisimha Risfa bint Ajja.

U Isboset qal lil Abner: "Għaliex ersaqt lejn il-konkubina ta' missieri?"

Abner inkorla bis-sħiħ għal li qallu Isboset, u qallu: "Jaqaw ħsibtni ras ta' xi kelb ta' Ġuda?

Sal-lum kont fidil lejn id-dar ta' Sawl missierek, lejn ħutu u ħbiebu, u ma tlaqtekx f'idejn David.

U issa tiġi tgħajjarni b'din il-mara!

Hekk jagħmel Alla lil Abner u aktar, jekk ma nagħmilx lil David dak li ħaliflu l-Mulej: jiġifieri li nneħħi s-saltna minn dar Sawl, u li nsaħħaħ it-tron ta' David fuq Iżrael u Ġuda minn Dan sa Birsaba."

U dak ma setax iwieġeb kelma waħda lil Abner, għax kien jibża' minnu.

U Abner bagħat malajr messaġġiera għand David jgħidulu: "Ta' min hi l-art?

Agħmel patt miegħi u, ara, jiena ngħinek, biex indawwar lejk lil Iżrael kollu."

U David wieġbu: "Tajjeb!

Jien nagħmel patt miegħek.

Ħaġa waħda nitolbok u ngħidlek: tidhirx quddiem wiċċi jekk qabel ma ġġiblix quddiemi lil Mikal bint Sawl, meta tiġi tarani."

U David bagħat messaġġiera għand Isboset bin Sawl, jgħidulu: "Agħtini 'l marti Mikal li jiena kont tgħarrast magħha bil-prezz ta' mitt ħliefa tal-Filistin."

U Isboset ħadha mingħand żewġha, Paltijel bin Lajs, u bagħatha lil David.

U żewġha wassalha sa Baħurim, jimxi u jibki warajha.

U Abner qallu: "Mur u erġa' lura!"

U dak raġa' lura.

Abner imbagħad kellem lix-xjuħ ta' Iżrael u qalilhom: "Issa ilkom żmien tfittxu li David isaltan fuqkom.

Mela qumu, agħmlu li għandkom tagħmlu, la darba l-Mulej kellem lil David, u qallu: 'Bis-saħħa ta' David, qaddej tiegħi, jien nifdi l-poplu tiegħi ta' Iżrael minn id il-Filistin u minn id l-għedewwa kollha tagħhom.' "

U Abner issokta jkellem ukoll lid-dar ta' Benjamin, u mar ikellem ukoll lil David f'Ħebron, u jgħidlu kulma kien jogħġob lil Iżrael u d-dar ta' Benjamin.

U Abner mar għand David f'Ħebron u miegħu kellu għoxrin raġel.

U lil Abner u n-nies li kellu miegħu David tahom ikla kbira.

U Abner qal lil David: "Se nqum u mmur niġbor quddiemek, sidi s-sultan, lil Iżrael kollu biex jagħmlu patt miegħek u int issaltan fuq kollox skont ma tixtieq qalbek!"

U David ħallieh imur bis-sliem.

Dak il-ħin waslu n-nies ta' David u Ġowab minn assalt, u ġiebu magħhom priża kbira.

Abner ma kienx f'Ħebron ma' David, għax dan kien ħallieh imur bis-sliem.

Malli Ġowab u l-qtajja' kollha li kellu miegħu waslu, in-nies ħabbru lil Ġowab u qalulu: "Ġie Abner bin Ner għand is-sultan, u s-sultan ħallieh imur bis-sliem."

U Ġowab mar għand is-sultan u qallu: "X'għamilt?

Ara, Abner ġie għandek.

Għax ħallejtu jmur bis-sliem?

Ma tafux lil Abner bin Ner?

Li dak ġie biex iqarraq bik?

Biex jitkixxef dħulek u ħruġek, u x'tagħmel u x'ma tagħmilx?"

U Ġowab ħareġ minn quddiem David u bagħat messaġġiera wara Abner, u ġagħluh jerġa' lura mill-bir ta' Sira, bla ma kien jaf David.

Malli Abner raġa' lura f'Ħebron, Ġowab warrbu f'nofs ta' bieb biex ikellmu bil-kwiet waħdu, u hemm darbu f'żaqqu, u miet.

U hekk Ġowab tħallas tad-demm ta' ħuh Għaxajel.

Imbagħad sama' David b'dan u qal: "Bla ħtija jien u saltnati mid-demm ta' Abner bin Ner quddiem il-Mulej għal dejjem.

Jalla jaqa' dan id-demm fuq Ġowab u d-dar kollha ta' missieru!

Jalla ma jonqos qatt minn daru l-mard bl-inxija tad-demm jew bil-ġdiem, min jistrieħ fuq il-ħatar , min imut bix-xabla, jew jittallab il-ħobż."

Ġowab u ħuh Abisaj qatlu lil Abner, talli kien qatel lil ħuhom Għaxajel f'Gibgħon waqt it-taqtigħa.

U David qal lil Ġowab u lin-nies li kienu miegħu: "ċarrtu lbieskom, u ilbsu x-xkejjer, u ixhru għal Abner."

U s-sultan David mexa wara t-tebut.

U difnu lil Abner f'Ħebron; u s-sultan għolla leħnu u beka fuq il-qabar ta' Abner; u miegħu beka l-poplu kollu.

U s-sultan għanna din il-lamentazzjoni għal Abner:

"Hekk kellu jmut Abner bħalma jmut l-iblah?

Idejk ma kinux marbutin;

anqas riġlejk bil-qajd!

Bħalma jaqa' wieħed quddiem il-ħżiena,

hekk int waqajt."

U ssokta jibkih il-poplu kollu.

U kulħadd ġie jħajjar lil David biex jiekol meta kien għadu binhar; imma David ħalef u qal: "Dan jagħmilli Alla u iżjed, jekk induq il-ħobż jew xi ħaġa oħra qabel ma tgħib ix-xemx."

U l-poplu kollu sar jaf b'dan, u kien jogħġbu kulma kien jagħmel is-sultan.

U l-poplu kollu, saħansitra Iżrael kollu, intebaħ dakinhar li ma kienx is-sultan li qatel lil Abner bin Ner.

U s-sultan qal lill-qaddejja tiegħu: "Ma tafux li prinċep u raġel kbir waqa' llum f'Iżrael?

Għad li jien midluk sultan iddgħajjift illum: dawn in-nies, ulied Seruja, huma eqlel minni.

U jħallas il-Mulej id-deni lil min jagħmel id-deni, skont il-ħsara li jkun għamel."


Il-mewt ta' Isboset

Isboset bin Sawl sama' li Abner kienu qatluh f'Ħebron, u għebet il-ħila minn idejh, u Iżrael kollu baqgħu mbellhin.

Isboset bin Sawl kellu żewġ kapijiet tal-eżerċtu, jisimhom wieħed Bagħna u l-ieħor Rekab, ulied Rimmon minn Birot mit-tribù ta' Benjamin, billi Birot kienet fl-art ta' Benjamin.

In-nies ta' Birot kienu ħarbu lejn Gittajm, u baqgħu jgħixu hemm bħallikieku barranin sal-lum.

Issa Ġonatan bin Sawl kellu iben immankat minn riġlejh; dan kellu ħames snin meta waslet l-aħbar tal-mewt ta' Sawl u Ġonatan minn Ġeżragħel; u l-imreddgħa tiegħu qabditu u ħarbet bih; fl-għaġla li kellha biex taħrab, it-tifel waqa' u zzappap.

Kien jismu Mefiboset .

Ulied Rimmon il-Biroti, Rekab u Bagħna, marru u daħlu f'dar Isboset fl-eqqel tas-sħana tal-jum, u sabuh rieqed ir-raqda ta' nofsinhar.

Il-mara tal-bieb kienet qiegħda tnaqqi l-qamħ, ħadha n-ngħas u raqdet.

U Rekab u Bagħna, ħuh, baqgħu deħlin inkiss inkiss ġod-dar, u sabuh mimdud fuq friexu f'kamartu; qatluh, qatgħulu rasu, ħaduha, u baqgħu sejrin biha l-lejl kollu fl-Għaraba.

U ġiebu ras Isboset għand David f'Ħebron u qalu lis-sultan: "Hawn hi ras Isboset bin Sawl, l-għadu tiegħek, li kien ifittixlek ħajtek.

Il-Mulej illum tħallas b'risq sidi s-sultan minn Sawl u minn nislu."

U David wieġeb lil Rekab u lil ħuh Bagħna, ulied Rimmon il-Biroti, u qalilhom: "Daqs kemm hu ħaj il-Mulej, li ħelisni minn kull għawġ!

Lil dak li ġie ħabbarli li Sawl kien miet u li kien ħaseb li kien ġiebli xi aħbar tajba, jien qbadtu u qtiltu f'Siklag, u hekk ħallastu tal-bxara.

Kemm aktar issa, li nies ta' qattagħni qatlu bniedem ġust f'daru u f'soddtu, infittex inqaċċatkom minn wiċċ l-art, u nitħallas minnkom ta' demmu?"

U David ordna lill-qaddejja tiegħu li joqtluhom, jaqtgħulhom idejhom u riġlejhom, u jdendluhom ħdejn il-menqgħa ta' Ħebron.

U ras Isboset ħaduha u difnuha fil-qabar ta' Abner f'Ħebron.


David sultan ta' Iżrael kollu

Imbagħad it-tribujiet kollha ta' Iżrael ġew għand David f'Ħebron u qalulu: "Arana, għadmek u laħmek aħna!

Fl-imgħoddi, meta Sawl kien sultan fuqna, kont int li kont toħroġ lil Iżrael għall-gwerra u ġġibhom lura, u l-Mulej qallek: 'Int għad tirgħa l-poplu tiegħi u tkun prinċep fuq Iżrael.'

" U x-xjuħ kollha ta' Iżrael ġew għand is-Sultan f'Ħebron u s-sultan David għamel patt magħhom f'Ħebron quddiem il-Mulej; u lil David dilkuh sultan fuq Iżrael.

Tletin sena kellu David meta sar sultan, u dam isaltan erbgħin sena; seba' snin u sitt xhur fuq Ġuda f'Ħebron; u tlieta u tletin sena f'Ġerusalemm fuq Iżrael kollu u fuq Ġuda.

David jidħol Ġerusalemm

Is-sultan mar bin-nies tiegħu Ġerusalemm kontra l-Ġebusin, li kienu jgħammru fil-pajjiż.

U qalu lil David: "Ma tidħolx hawn!

Biżżejjed l-għomja u z-zopop biex ikeċċuk," fi kliem ieħor: "David ma jidħolx."

Imma David ħa f'idejh il-fortizza ta' Sijon, li hi l-Belt ta' David .

U David dakinnhar kien qal: "Min se jidrob lill-Ġebusi, ħa jitla' mill-ispiera u jaħbat għaz-zopop u l-għomja, mistmerra minn David?"

Għalhekk għadhom jgħidu sal-lum: "Il-bniedem agħma jew zopp ma jidħolx fid-dar."

U David beda jgħammar fil-fortizza u semmieha l-Belt ta' David.

U bena dawramejt magħha minn Millu 'l ġewwa.

U David baqa' dejjem jissaħħaħ u l-Mulej, Alla tal-eżerċti, kien dejjem miegħu.

U Ħiram, sultan ta' Tir, bagħat messaġġ għand David, u injam taċ-ċedru, mastrudaxxi u naġġara tal-ġebel; u dawn bnew dar għal David.

U David għaraf li l-Mulej kien wettqu sultan fuq Iżrael, u li għolla saltnatu minħabba l-poplu tiegħu Iżrael.

Imbagħad David ħa konkubini u nisa oħra minn Ġerusalemm, wara li kien ġie minn Ħebron; u tweldulu aktar subien u bniet.

U dawn huma l-ismijiet tal-ulied li twieldu lil David f'Ġerusalemm: Sammugħa u Sobab, Natan u Salamun.

Ibħar u Elisugħa, Nefeg u Ġafigħa u Elisama u Eljada u Elifelet.

David u l-Filistin

U l-Filistin semgħu li kienu dilku lil David sultan fuq Iżrael kollu; u telgħu lkoll ifittxu lil David; malli David sama' bihom, niżel fil-fortizza; u l-Filistin ġew u xterdu fil-wied ta' Refajm.

David stħarreġ lill-Mulej u qal: "Nitla' kontra l-Filistin?

Terħihomli f'idejja?"

U l-Mulej wieġeb lil David: "Itla', għaliex il-Filistin se nerħihom f'idejk."

David mar f'Bagħal-perasim; u hemm tahom xebgħa, u mbagħad qal: "Ħarbat il-Mulej l-għedewwa tiegħi, bħalma l-ilma jħarbat kollox quddiemu ."

Għalhekk il-post semmewh Bagħal-perasim.

Il-Filistin ħallew hemm l-idoli tal-allat tagħhom, u ġabruhom David u n-nies tiegħu.

Imma l-Filistin reġgħu telgħu u tqassmu fil-wied ta' Refajm.

U David stħarreġ lill-Mulej u l-Mulej wieġbu: "Titlax għalihom: dur għal warajhom, u ħudhom minn wara minn biswit is-siġar tal-balzmu.

Malli tisma' t-tħaxwix tal-mixi fuq il-qċaċet tas-siġar tal-balzmu ħaffef malajr għaliex dak il-ħin joħroġ il-Mulej quddiemek u jkisser il-kamp tal-Filistin."

U David għamel bħalma ordnalu l-Mulej, u ħarbat il-Filistin minn Geba sa ma tasal Geżer.